**สภายุติธรรมแห่งสากล**

30 ธันวาคม 2564

ถึง ที่ประชุมคณะที่ปรึกษาประจำทวีป

เพื่อนที่รักยิ่งทั้งหลาย

1

เมื่อเรซวานปีนี้ เราได้บรรยายว่าตลอดช่วงยี่สิบห้าปีที่ผ่านมาโลกบาไฮได้มีการเปลี่ยนแปลงครั้งใหญ่ ซึ่งเป็นการสร้างขีดความสามารถในระดับที่ไม่เคยคาดฝันมาก่อนในการเรียนรู้ การเติบโตและการรับใช้มนุษยชาติ แต่ไม่ว่าความสำเร็จของช่วงเวลาดังกล่าวจะโชติช่วงเพียงใดก็ตาม ก็จะต้องถูกบดบังโดยสิ่งที่กำลังจะเกิดขึ้น ก่อนที่แผนงานชุดใหม่ที่เริ่มต้นเมื่อไม่นานนี้จะสิ้นสุดลง ชุมชนบาไฮจะต้องพัฒนาจนมีความสามารถต่าง ๆ ที่ตอนนี้ยังแทบมองไม่เห็น ในการพิจารณาร่วมกันอย่างถี่ถ้วนของท่านในช่วงหลายวันต่อไปนี้ ท่านจะมุ่งสำรวจดูว่าต้องมีสิ่งที่จำเป็นใด ๆ ที่จะอำนวยให้เกิดชุมชนที่แข็งแกร่งดังที่กล่าวมานี้

2

พระบาฮาอุลลาห์ตรัสว่า “จุดประสงค์ที่มนุษย์ผู้สังขารไม่เที่ยง มีตัวตนขึ้นมาจากศูนยภาพโดยสิ้นเชิงก็คือ เพื่อที่พวกเขาจะสามารถทำงานเพื่อความเจริญของโลกและอยู่ร่วมกันอย่างสามัคคีและปรองดอง” พระองค์ได้ทรงประทานคำสอนที่ทำให้สิ่งนี้เป็นจริงได้ การสร้างสังคมที่ดำเนินการอย่างมีจิตสำนึกเพื่อจุดมุ่งหมายร่วมกันนั้นไม่ใช่งานของคนรุ่นนี้เท่านั้น แต่ยังเป็นงานของคนรุ่นต่อ ๆ ไปอีกหลายรุ่น และบรรดาสาวกของพระบาฮาอุลลาห์ก็ยินดีต้อนรับทุกคนที่ร่วมตรากตรำเคียงข้างพวกเขาในภารกิจนี้ นี่หมายถึงการเรียนรู้ว่าจะสร้างชุมชนที่มีชีวิตชีวาและคำนึงถึงสังคมโดยรวมได้อย่างไร หมายถึงการที่ชุมชนเหล่านี้เรียนรู้ว่าจะนำมาซึ่งความเจริญก้าวหน้าทางธรรมและทางวัตถุได้อย่างไร และหมายถึงการเรียนรู้ว่าจะมีส่วนร่วมสนับสนุนวาทกรรมที่มีผลต่อทิศทางของความเจริญก้าวหน้าดังกล่าวได้อย่างไร ภารกิจในด้านต่าง ๆ นี้ย่อมเป็นที่คุ้นเคยกันดี เมื่อมองจากแง่มุมหนึ่ง ภารกิจเหล่านี้ค่อนข้างจะแตกต่างกัน โดยแต่ละภารกิจมีลักษณะเด่นและเงื่อนไขจำเป็นเฉพาะตัว หากแต่ภารกิจเหล่านี้ล้วนเป็นหนทางในการปลุกพลังที่แฝงเร้นอยู่ในจิตวิญญาณของมนุษย์ขึ้นมาและวางแนวทางในการใช้พลังนี้เพื่อสร้างความเจริญของสังคม เมื่อดำเนินไปร่วมกัน ภารกิจเหล่านี้ต่างเป็นวิถีทางในการปลดปล่อยสิ่งที่ท่านศาสนภิบาลอธิบายไว้ว่าเป็น "พลังสร้างสังคม" ของศาสนาออกมา พลังที่มีอยู่ในศาสนาของพระบาฮาอุลลาห์นี้เป็นสิ่งที่มองเห็นได้แม้กระทั่งในความพยายามที่เพิ่งเริ่มดำเนินการของชุมชนบาไฮที่กำลังเรียนรู้เพื่อรับใช้มนุษยชาติและส่งเสริมพระวจนะของพระผู้เป็นเจ้า และแม้ว่าภาพของสังคมโลกที่การเปิดเผยธรรมของพระองค์วาดไว้นั้นจะยังอยู่ห่างไกลนัก แต่ชุมชนที่กำลังเรียนรู้อย่างจริงจังที่จะนำคำสอนของพระองค์มาใช้กับสภาพความเป็นจริงทางสังคมในชุมชนของตนเองนั้นก็มีให้เห็นอยู่ในจำนวนมากมาย พระพรนั้นช่างใหญ่หลวงเพียงใดสำหรับผู้ที่สามารถตระหนักถึงความยิ่งใหญ่ของยุคนี้และความสำคัญของการกระทำของตนเอง แล้วมานะพยายามเพื่อสร้างสังคมที่หล่อหลอมขึ้นมาโดยคำสอนอันศักดิ์สิทธิ์

3

ชุดแผนงานระดับโลกที่ได้เริ่มต้นเมื่อเรซวานนี้จะกินเวลายี่สิบห้าปีเต็ม ชุดแผนงานนี้จะนำพานาวาแห่งศาสนาเข้าสู่ศตวรรษที่สามของบาไฮศักราชและจะสิ้นสุดลงที่เรซวาน 2046 (พ.ศ. 2589) ในช่วงเวลายี่สิบห้าปีนี้ โลกบาไฮจะมุ่งเน้นไปที่จุดมุ่งหมายประการเดียว ซึ่งก็คือ การปลดปล่อยพลังสร้างสังคมของศาสนาให้ปรากฏออกมาในระดับที่เพิ่มทวียิ่ง ๆ ขึ้นไป การดำเนินการตามจุดมุ่งหมายที่ครอบคลุมทุกด้านนี้เรียกร้องให้ต้องมีการเพิ่มขีดความสามารถในระดับที่สูงยิ่งขึ้นไปอีกของศาสนิกชนแต่ละคน ของชุมชนในระดับท้องถิ่น และของสถาบันทั้งหลายของศาสนา ผู้มีบทบาทอยู่เสมอทั้งสามฝ่ายของแผนงานนี้ ต่างมีบทบาทที่จะต้องกระทำ และต่างต้องพัฒนาความสามารถและคุณลักษณะทั้งหลายขึ้นมา อย่างไรก็ตาม แต่ละฝ่ายไม่สามารถแสดงศักยภาพของตนออกมาอย่างเต็มที่ได้โดยลำพัง การเสริมสร้างความสัมพันธ์ที่หนุนเนื่องเสริมแรงต่อกันของฝ่ายต่าง ๆ นี้เองที่ทำให้พลังของทุกฝ่ายผสานเข้าด้วยกันและเพิ่มทวีคูณขึ้นได้ พระอับดุลบาฮาทรงอธิบายว่า ยิ่งผู้คนแสดงคุณลักษณะของความร่วมมือและความช่วยเหลือซึ่งกันและกันมากขึ้นเท่าใด “สังคมมนุษย์ก็จะยิ่งรุดหน้าด้วยความก้าวหน้าและความเจริญรุ่งเรืองมากขึ้นเท่านั้น” ในศาสนาบาไฮ หลักการนี้ทั้งจำแนกลักษณะที่โดดเด่นและกำหนดรูปแบบปฏิสัมพันธ์ระหว่างบุคคล สถาบัน และชุมชน และช่วยให้องค์รวมของศาสนามีความเข้มแข็งทางศีลธรรมและสุขภาวะทางธรรม

4

ผู้ที่ไฟศรัทธาในหัวใจได้รับการจุดประกายขึ้นมาโดยกระบวนการทั้งหลายของแผนงาน กำลังมานะพยายามเพื่อเพิ่มความเข้าใจในพระธรรมคำสอนของพระบาฮาอุลลาห์ให้ลึกซึ้งยิ่งขึ้น คำสอนซึ่งเป็น “วิธีการรักษาอันดีเลิศที่สุดสำหรับทุกโรค” และเพื่อนำคำสอนเหล่านี้ไปใช้ตอบโจทย์ความต้องการทั้งหลายของสังคมของพวกเขา พวกเขามุ่งมั่นเพื่อความเจริญรุ่งเรืองของทุกคนโดยตระหนักว่าสวัสดิภาพของบุคคลขึ้นอยู่กับสวัสดิภาพของสังคมโดยรวม พวกเขาเป็นพลเมืองที่จงรักภักดีซึ่งหลีกเลี่ยงการแบ่งพรรคแบ่งพวกและการแข่งขันกันเพื่ออำนาจทางโลก แทนที่จะเป็นเช่นนั้น พวกเขาเพ่งความสนใจไปที่การก้าวข้ามความแตกต่าง การสร้างความกลมเกลียวให้กับทรรศนะต่าง ๆ และการส่งเสริมการใช้การปรึกษาหารือเพื่อการตัดสินใจ พวกเขาให้ความสำคัญกับคุณลักษณะและทัศนคติทั้งหลาย—เช่น ความไว้วางใจได้ ความร่วมมือ และความอดกลั้น—ซึ่งเป็นองค์ประกอบสำคัญของระเบียบสังคมที่มั่นคง พวกเขาเชิดชูการใช้เหตุผลและวิทยาศาสตร์ว่าเป็นสิ่งจำเป็นอย่างยิ่งสำหรับความเจริญก้าวหน้าของมนุษย์ พวกเขาสนับสนุนขันติและความเข้าใจซึ่งกันและกัน และด้วยการที่พวกเขาให้ความสำคัญมากที่สุดแก่เอกภาพอันเป็นแก่นแท้ของมนุษยชาติ พวกเขาจึงพิจารณาว่าทุกคนมีศักยภาพที่จะร่วมงานกับพวกเขาได้ และพวกเขามานะพยายามที่จะส่งเสริมความเห็นอกเห็นใจแม้กระทั่งระหว่างกลุ่มที่อาจสืบทอดความเป็นอริต่อกันมาช้านาน พวกเขาตระหนักดีว่าแรงกดดันของวัตถุนิยมแผ่อิทธิพลอยู่รอบตัวพวกเขาอย่างไรบ้าง และดวงตาของพวกเขาก็เปิดกว้างมองเห็นความอยุติธรรมมากมายที่ยังคงมีอยู่ในโลก แต่กระนั้นพวกเขากลับมองเห็นได้ชัดเจนพอ ๆ กันถึงพลังอันสร้างสรรค์ของความสามัคคีและความสามารถของมนุษย์ในการคำนึงถึงประโยชน์ของผู้อื่น พวกเขาเห็นพลังที่ศาสนาที่แท้จริงมีอยู่ในการเปลี่ยนแปลงจิตใจอย่างลึกซึ้งและเอาชนะความเคลือบแคลงใจ ดังนั้นด้วยความมั่นใจในสิ่งที่จะเกิดขึ้นในอนาคต พวกเขาจึงตรากตรำเพื่อปลูกฝังให้มีสภาวะต่าง ๆ ที่จะช่วยก่อเกิดความเจริญก้าวหน้าขึ้นมาได้ พวกเขาแบ่งปันความเชื่อทั้งหลายของเขากับผู้อื่นอย่างเต็มที่ ในขณะที่ยังเคารพในเสรีภาพด้านมโนธรรมของคนทุกคน และไม่เคยยัดเยียดมาตรฐานของตนเองให้กับใคร และในขณะที่พวกเขาจะไม่แสร้งทำเป็นว่าได้ค้นพบคำตอบทั้งหมดแล้ว พวกเขาก็มีความชัดเจนเกี่ยวกับสิ่งที่ตนได้เรียนรู้มาและสิ่งที่ตนยังต้องเรียนรู้เพิ่มเติมอีก ความพยายามของพวกเขาก้าวหน้าไปตามจังหวะที่สลับกันของการกระทำและการไตร่ตรอง ความล้มเหลวทั้งหลายไม่ทำให้พวกเขาสะทกสะท้านแต่อย่างใด ในที่ที่ผู้คนจำนวนมากขึ้นเรื่อย ๆ กำลังร่วมสร้างชุมชนที่มีลักษณะเด่นเช่นนี้ พลังของศาสนาในการปฏิรูปความเป็นอยู่ทางสังคมของผู้คน ตลอดจนชีวิตภายในของพวกเขา ก็กำลังปรากฏให้เห็นชัดมากยิ่งขึ้นเรื่อย ๆ เรามั่นใจว่า การพยายามดำเนินการอย่างจริงจังตามจุดมุ่งหมายหลักของแผนงานจะช่วยให้ชุมชนที่มีลักษณะดังกล่าวนี้เกิดขึ้นในจำนวนมากมาย

# ความก้าวหน้าของกลุ่มชุมชน

5

ในการที่พลังสร้างสังคมของศาสนาจะปรากฏออกมาให้เห็นได้ในระดับที่ยิ่งใหญ่กว่าเดิมนั้น สิ่งสำคัญที่สุดและต้องมีก่อนอย่างอื่นคือความก้าวหน้าที่เพิ่มมากขึ้นต่อไปเรื่อย ๆ ของกระบวนการต้อนรับหมู่ชนเข้าสู่ศาสนาในทุกส่วนของโลก ภารกิจซึ่งโดยแก่นแท้แล้วเป็นภารกิจทางจิตวิญญาณเพื่อกระจายแสงแห่งการเปิดเผยธรรมของพระบาฮาอุลลาห์ให้กว้างไกลออกไปเรื่อย ๆ และการหยั่งรากของศาสนาของพระองค์ให้ลึกลงไปกว่าเดิมในผืนดินของสังคมนั้นมีผลลัพธ์ที่วัดค่าได้ ซึ่งก็คือ จำนวนกลุ่มชุมชนที่ได้เริ่มต้นโครงการเพื่อการเติบโตขึ้น และระดับความเข้มข้นที่แต่ละกลุ่มชุมชนนั้นได้บรรลุถึง ขณะนี้มีวิธีการเพื่อบรรลุความก้าวหน้าอย่างรวดเร็วทั้งสองประการนี้แล้ว เป้าหมายที่ชุมชนแห่งพระนามอันยิ่งใหญ่ที่สุดต้องมุ่งหวังที่จะบรรลุความสำเร็จตามแผนงานระดับโลกชุดปัจจุบัน คือการจัดตั้งโครงการเพื่อการเติบโตอย่างเข้มข้นขึ้นในทุกกลุ่มชุมชนในโลก วัตถุประสงค์ที่ท้าทายยิ่งนี้บ่งบอกถึงการขยายขอบเขตและการเพิ่มความเข้มข้นของกิจกรรมในระดับที่ไม่เคยมีมาก่อน ความก้าวหน้าอย่างรวดเร็วสู่เป้าหมายนี้ต้องบรรลุผลสำเร็จในช่วงเวลาของแผนงานเก้าปี

6

ในขั้นของการเตรียมการ เราขอให้ท่านช่วยเหลือธรรมสภาแห่งชาติและสภาบาไฮระดับภูมิภาคเพื่อตัดสินใจว่าจะเป็นประโยชน์หรือไม่หากจะทำการปรับเปลี่ยนแบบแผนในการแบ่งเขตพื้นที่ต่าง ๆ ออกเป็นกลุ่มชุมชน ดังที่ท่านทราบดี กลุ่มชุมชนเป็นการกำหนดพื้นที่ที่กิจกรรมต่าง ๆ ของแผนงานสามารถได้รับการกระตุ้นส่งเสริมในลักษณะที่จัดการได้และมีความยั่งยืน ในช่วงยี่สิบเอ็ดปีที่ผ่านมา ได้มีการเรียนรู้อย่างมากมายเกี่ยวกับขนาดของกลุ่มชุมชนที่ "จัดการได้" ในบริบทที่แตกต่างกันและในส่วนต่าง ๆ ของโลก ในบางประเทศ การปรับเปลี่ยนขนาดของกลุ่มชุมชนเริ่มได้รับการพิจารณาแล้ว ซึ่งเป็นผลมาจากการเติบโต โดยส่วนใหญ่แล้ว การประเมินใหม่นี้จะไม่นำไปสู่การเปลี่ยนแปลงใด ๆ แต่ในบางกรณีอาจส่งผลให้กลุ่มชุมชนถูกแบ่งออกหรือลดขนาดลง และในบางกรณีกลุ่มชุมชนอาจมีขนาดใหญ่ขึ้น พื้นที่ที่ประชากรเบาบางเนื่องมาจากสภาพภูมิประเทศอาจได้รับการยกเว้นจากแบบแผนการแบ่งกลุ่มชุมชนนี้ แน่นอนว่าศาสนิกชนที่อาศัยอยู่ในพื้นที่ดังกล่าวสามารถเลือกเอาองค์ประกอบต่าง ๆ ของกรอบการทำงานไปใช้ตามที่เหมาะสมกับสภาวการณ์ของตน

7

ความก้าวหน้าของกลุ่มชุมชนตามลำดับขั้นที่ต่อเนื่องของการพัฒนาจะยังคงเป็นแบบอย่างพื้นฐานสำหรับการขยายตัวและการรวบรวมให้เป็นปึกแผ่น คุณลักษณะของเส้นทางการพัฒนาที่ควรปฏิบัติตามโดยเฉพาะที่เกี่ยวกับหลักชัยที่หนึ่ง สอง และสาม ซึ่งเป็นเครื่องหมายของความเจริญก้าวหน้าตามลำดับนั้น เป็นที่ทราบกันดีสำหรับเพื่อนทั้งหลายแล้วจากการอ่านสารฉบับต่าง ๆ ก่อนหน้านี้ของเราและจากประสบการณ์ของเพื่อน ๆ เอง เราจึงรู้สึกว่าไม่จำเป็นที่จะต้องกล่าวย้ำถึงสิ่งที่เราได้ระบุไว้ก่อนหน้านี้ เมื่อสิ้นสุดแผนหนึ่งปี เราคาดหวังว่าโครงการเพื่อการเติบโตจะดำเนินไปในกว่า 6,000 กลุ่มชุมชน โดยที่เกือบ 5,000 แห่งจากทั้งหมดนี้จะผ่านหลักชัยที่สอง และใน 1,300 กลุ่มชุมชนจากจำนวนนี้บรรดาศาสนิกชนจะบรรลุสู่ความก้าวหน้ามากขึ้นไปอีก ตัวเลขเหล่านี้ต้องเพิ่มจำนวนขึ้นอย่างมากในช่วงเก้าปีข้างหน้า เมื่อมีการปรับเปลี่ยนแบบแผนการแบ่งกลุ่มชุมชนในแต่ละประเทศแล้ว เราขอให้ท่านทำงานร่วมกับธรรมสภาแห่งชาติและสภาบาไฮระดับภูมิภาค เพื่อคาดการณ์จำนวนกลุ่มชุมชนที่ความเจริญก้าวหน้าจะสามารถก้าวผ่านหลักชัยที่หนึ่ง สอง และสาม ตามลำดับในช่วงเวลาของแผนงานนี้ เป็นสิ่งที่ควรคำนึงถึงว่า ตัวเลขเหล่านี้เป็นเพียงการประมาณการจากข้อมูลที่มีอยู่ ตัวเลขเหล่านี้อาจปรับเปลี่ยนได้ในภายหลังตามความจำเป็นและไม่จำเป็นต้องใช้เวลาพิจารณานานเกินควร ด้วยเหตุนี้ เราจึงขอให้ส่งตัวเลขประมาณการเหล่านี้ไปยังศูนย์กลางแห่งโลกบาไฮภายในนอว์รูซ ในช่วงเรซวาน เราจึงจะสามารถกำหนดเป้าหมายร่วมกันในภาพรวมทั้งหมดของโลกบาไฮสำหรับแผนงานเก้าปีได้

8

เราตระหนักดีว่ามีบางภูมิภาคและบางประเทศที่ศาสนายังคงอยู่ที่จุดเริ่มต้นของการพัฒนา และมีความจำเป็นเร่งด่วนที่จะรับประกันว่าสิ่งที่โลกบาไฮได้เรียนรู้เกี่ยวกับการเร่งกระบวนการเติบโตจะเป็นประโยชน์ต่อชุมชนเหล่านี้เช่นกัน บทเรียนสำคัญอย่างหนึ่งที่ชัดเจนขึ้นมาคือคุณค่ามหาศาลที่กลุ่มชุมชนซึ่งผ่านหลักชัยที่สามไปแล้วมีต่อภูมิภาคนั้น ๆ เมื่อเพื่อนในกลุ่มชุมชนที่ว่านี้ได้พัฒนาขีดความสามารถในด้านต่าง ๆ ที่แสดงถึงความก้าวหน้าในระดับหลักชัยที่สามดังกล่าว และสร้างช่องทางเพื่อแพร่กระจายความหยั่งรู้และแบ่งปันประสบการณ์เกี่ยวกับความพยายามในการสร้างชุมชนขึ้นแล้ว จากนั้นความรุดหน้าอย่างรวดเร็วของงานด้านการขยายตัวและการรวบรวมให้เป็นปึกแผ่นในกลุ่มชุมชนโดยรอบก็สามารถเกิดขึ้นได้ เมื่อคำนึงถึงข้อนี้ จึงเป็นสิ่งจำเป็นที่ในช่วงเวลาของแผนงานเก้าปี กระบวนการของการเติบโตจะบรรลุถึงระดับความเข้มข้น (ในหลักชัยที่สาม) นี้อย่างน้อยในหนึ่งกลุ่มชุมชนในทุกประเทศและทุกภูมิภาค นี่ถือเป็นหนึ่งในวัตถุประสงค์หลักของแผนงาน และเรียกร้องให้ต้องมีการทุ่มเทความพยายามอย่างมุ่งมั่นโดยผู้ที่อุทิศตนจำนวนมาก ศูนย์กลางการเผยแพร่นานาชาติพร้อมที่จะทำงานร่วมกับท่านในการดำเนินการตามกลยุทธ์ต่าง ๆ เพื่อทำให้บรรลุผลตามนี้ กลยุทธ์สำคัญที่สุดในการดำเนินการนี้ คือการส่งทีมของอาสาสมัครผู้บุกเบิกจากต่างประเทศและอาสาสมัครภายในประเทศ ผู้คุ้นเคยกับกรอบการดำเนินการ และพร้อมที่จะอุทิศเวลาและพละกำลังอย่างมีนัยสำคัญเพื่อรับใช้ศาสนาในช่วงเวลาหลายปี ท่านจะต้องช่วยให้ธรรมสภาแห่งชาติและสภาบาไฮระดับภูมิภาคตระหนักถึงความเร่งด่วนของการกระตุ้นให้กำลังใจแก่ศาสนิกชนผู้ซึ่งสามารถลุกขึ้นเพื่อรับประกันว่าแสงธรรมของศาสนาจะส่องสว่างในทุกดินแดนด้วยการเดินตามรอยเท้าของวีรชนจำนวนมากมายในอดีต เรามองด้วยความสนใจเป็นพิเศษไปที่ประเทศ ภูมิภาคและกลุ่มชุมชนที่ได้สั่งสมพละกำลังและประสบการณ์ ให้เริ่มกระบวนการหลั่งไหลของอาสาสมัครผู้บุกเบิกไปยังพื้นที่ที่ต้องการความช่วยเหลือและคอยให้การสนับสนุนแก่พื้นที่เหล่านั้นด้วยวิธีการอื่น ๆ ด้วย กระแสการสนับสนุนนี้เป็นการแสดงออกอีกทางหนึ่งถึงดวงจิตแห่งความร่วมมือและความช่วยเหลือซึ่งกันและกันในการดำเนินการอย่างเป็นระบบ ซึ่งดวงจิตนี้จำเป็นอย่างยิ่งสำหรับความเจริญก้าวหน้า

9

ความสำเร็จของชุดแผนงานก่อนหน้านี้—โดยเฉพาะอย่างยิ่งแผนงานห้าปีที่เพิ่งผ่านมา—ย่อมไม่สามารถเกิดขึ้นได้หากปราศจากความก้าวหน้าอย่างใหญ่หลวงในงานด้านการสอน มิติที่สำคัญของงานนี้มิติหนึ่งคือ ขีดความสามารถในการร่วมสนทนาเกี่ยวกับหัวข้อทางธรรม ซึ่งเป็นความสามารถที่กล่าวถึงในสารของเราที่ส่งถึงที่ประชุมของท่านในปี 2015 (พ.ศ. 2558) ซึ่งเราได้บรรยายถึงวิธีการพัฒนาขีดความสามารถนี้โดยอาศัยการเข้าร่วมศึกษาหลักสูตรการฝึกอบรมและโดยการมีประสบการณ์จริงจากภาคปฏิบัติ เป็นที่แน่ชัดว่าแบบแผนของกิจกรรมที่เกิดขึ้นในระดับรากหญ้าเปิดทางไปสู่สภาวะแวดล้อมอันหลากหลาย ที่ผู้มีใจตอบรับ– ซึ่งบางครั้งเป็นทั้งครอบครัวหรือกลุ่มเพื่อน - สามารถเข้าร่วมในการสนทนาอย่างมีสาระ ซึ่งปลุกเร้าความสนใจในวิสัยทัศน์ของศาสนาและในองค์พระบาฮาอุลลาห์ เมื่อเวลาผ่านไป จิตวิญญาณจำนวนมากเหล่านี้เริ่มมองว่าตนเป็นสมาชิกของชุมชนบาไฮ โดยเฉพาะอย่างยิ่งเมื่อพวกเขามีความมั่นใจที่จะมีส่วนร่วมในวิถีชีวิตชุมชนด้วยการรับใช้ แน่นอนว่า ชุมชนยินดีต้อนรับทุกระดับของความสัมพันธ์ที่บุคคลต้องการจะคงไว้ ไม่ว่าจะมากหรือน้อยเพียงใด กระนั้น การน้อมรับว่าพระบาฮาอุลลาห์คือพระศาสดาผู้แสดงธรรมของพระผู้เป็นเจ้า รวมทั้งการยอมรับเอกสิทธิ์และความรับผิดชอบที่เกี่ยวข้องเป็นพิเศษกับการเป็นสมาชิกของชุมชนบาไฮนั้นนับเป็นเสี้ยวเวลาเพียงหนึ่งเดียวในพัฒนาการทางจิตวิญญาณของบุคคลผู้หนึ่ง ซึ่งโดดเด่นและแตกต่างอย่างสิ้นเชิงจากการมีส่วนร่วมในกิจกรรมบาไฮโดยทั่วไปหรือการแสดงความเห็นด้วยกับหลักการบาไฮ ประสบการณ์ได้แสดงให้เห็นว่า ความพยายามในการสร้างชุมชนในท้องถิ่นทำให้เกิดสภาพแวดล้อมที่เอื้ออำนวยให้ผู้ใดก็ตามที่ต้องการเข้าเป็นสมาชิกของชุมชนสามารถกระทำได้อย่างง่ายดาย ไม่ว่าความพยายามเหล่านี้จะเกิดขึ้นที่ใด สิ่งสำคัญก็คือ เพื่อน ๆ ต้องคำนึงอยู่เสมอว่าประตูของศาสนานั้นเปิดกว้างอยู่และต้องให้กำลังใจแก่ผู้ที่ยังยืนอยู่ที่ธรณีประตู และในพื้นที่ที่ความพยายามดังกล่าวได้ก่อตัวขึ้นอย่างมั่นคงมานานพอควรแล้ว ศาสนิกชนจำนวนมากกำลังค้นพบว่ารูปแบบกิจกรรมที่มีชีวิตชีวาและขยายวงออกไปนั้นสามารถหนุนนำให้ครอบครัว กลุ่มเพื่อน และแม้กระทั่งหลายครัวเรือน พร้อมที่จะเข้าสู่ศาสนาได้อย่างเป็นธรรมชาติ เพราะในโอกาสต่าง ๆ ที่มีการพูดคุยอย่างเปิดเผยและเปิดกว้างถึงความเป็นไปได้ในการเข้าร่วมชุมชนบาไฮในหมู่ผู้ที่รู้สึกว่ามีอัตลักษณ์ร่วมกัน พวกเขาก็จะได้รับการปลุกใจให้เข้าเป็นสมาชิกของชุมชนอย่างพร้อมเพรียงกัน สถาบันบาไฮ โดยเฉพาะธรรมสภาท้องถิ่น ต้องเริ่มมีวิธีคิดที่เอื้ออำนวยต่อพัฒนาการในลักษณะดังกล่าว และคอยรับประกันว่าอุปสรรคต่าง ๆ จะถูกขจัดออกไป

10

เราขอให้ท่านและอนุกรของท่านช่วยเหลือศาสนิกชน ไม่ว่าพวกเขาจะอาศัยอยู่ที่ใดก็ตาม ให้ไตร่ตรองเป็นระยะ ๆ เกี่ยวกับวิธีที่มีประสิทธิผลในการสอนศาสนาในสภาพแวดล้อมของตน และให้คอยกระตุ้นแรงปรารถนาที่จะทำการสอนขึ้นในจิตใจของศาสนิกชนซึ่งจะดึงดูดการรับรองจากอาณาจักรสวรรค์ จิตวิญญาณผู้ได้รับพระพรแห่งความศรัทธาย่อมมีความปรารถนาตามธรรมชาติที่จะแบ่งปันของขวัญนี้ผ่านการสนทนากับญาติ มิตร เพื่อนร่วมชั้น เพื่อนร่วมงาน และผู้ที่ไม่เคยพบกันมาก่อน โดยแสวงหาผู้ที่จะรับฟังในทุกที่และทุกเวลา สภาพแวดล้อมและสภาวการณ์ที่แตกต่างกันทำให้เกิดวิธีการที่แตกต่างกัน และเพื่อน ๆ ควรขะมักเขม้นอยู่กับกระบวนการเรียนรู้อย่างต่อเนื่องเกี่ยวกับวิธีการที่มีประสิทธิผลสูงสุดสำหรับที่ที่พวกเขาอยู่

# การเรียนรู้จากกลุ่มชุมชนที่ก้าวหน้าไปมากที่สุด

11

เมื่อหกปีที่แล้ว เราได้บรรยายให้ท่านทราบถึงลักษณะเฉพาะของกลุ่มชุมชนที่เพื่อน ๆ ได้ผ่านหลักชัยที่สามตามลำดับขั้นที่ต่อเนื่องของการเติบโต การบรรลุถึงระดับนี้บ่งชี้ว่ากิจกรรมอย่างเข้มข้นเกิดขึ้นในละแวกบ้านหรือหมู่บ้านแห่งใดแห่งหนึ่ง แต่ยังบ่งชี้ด้วยว่าได้มีความพยายามอย่างพร้อมเพรียงกันโดยส่วนใหญ่ของศาสนิกชนที่อาศัยอยู่ทั่วกลุ่มชุมชนนั้น—กล่าวอีกนัยหนึ่งคือ ดวงจิตแห่งการมีส่วนร่วมอย่างทั่วถึงที่เพิ่มทวีขึ้นในงานเพื่อการสร้างชุมชน ในทางปฏิบัติ นี่หมายถึงการระดมกำลังของบาไฮจำนวนมากพอ ซึ่งเป็นผู้นำกรอบการปฏิบัติของแผนงานมาใช้อย่างสร้างสรรค์และชาญฉลาดให้เหมาะสมกับสภาพความเป็นจริงตามสภาวการณ์ของตน ไม่ว่าพวกเขาจะอาศัยอยู่ในพื้นที่ใดของกลุ่มชุมชน นี่เกี่ยวข้องกับการที่ครอบครัวและศาสนิกชนแต่ละคนทำงานร่วมกันและตัดสินใจอย่างมีจิตสำนึกที่จะมองว่าตนเองนั้นเป็นส่วนหนึ่งของนิวเคลียสที่กำลังขยายตัว กลุ่มเพื่อนดังกล่าวเริ่มต้นขยายวงของผู้มีส่วนร่วมในกิจกรรมของพวกเขาให้กว้างขึ้น โดยการเข้าไปมีส่วนร่วมในเครือข่ายที่พวกเขาเป็นสมาชิกอยู่ เช่น เครือข่ายที่เกิดจากที่ทำงานหรือสถานศึกษา โรงเรียนในท้องถิ่น หรือศูนย์กลางกิจกรรมของชุมชนในรูปแบบอื่น —และโดยการร่วมเคียงบ่าเคียงไหล่ไปกับผู้อื่นที่ลุกขึ้นมารับใช้เคียงข้างพวกเขา ความพยายามเหล่านี้มีคุณค่าอย่างมหาศาล แม้ว่ากลุ่มชุมชนจะมีศูนย์กลางของกิจกรรมที่เข้มข้นซึ่งเฟื่องฟูอยู่จำนวนหนึ่ง ความพยายามที่เกิดขึ้นทั่วส่วนอื่นที่เหลืออยู่ของกลุ่มชุมชนอาจยังเป็นสัดส่วนใหญ่ของกิจกรรมทั้งหมดที่กำลังเกิดขึ้นในกลุ่มชุมชนนั้น เกี่ยวกับประเด็นนี้เราได้รับทราบว่า กลุ่มชุมชนบางแห่งได้เริ่มดำเนินการเพื่อสร้างสัมพันธ์อย่างเป็นระบบกับประชากรเฉพาะกลุ่มที่แสดงความสนใจตอบรับต่อศาสนาแต่อาศัยอยู่กระจัดกระจายไปทั่วพื้นที่ของกลุ่มชุมชน นี่อาจพิจารณาว่าเป็นรูปแบบเฉพาะเจาะจงของการสร้างชุมชนรูปแบบหนึ่ง และเป็นรูปแบบที่ยังคงส่อแววแห่งความสำเร็จ เมื่อการมีส่วนร่วมในงานของแผนงานเพิ่มจำนวนขึ้นในทุกรูปแบบ โอกาสมากมายปรากฏขึ้นมาซึ่งได้ช่วยให้เพื่อนเพื่อนเรียนรู้จากประสบการณ์ของกันและกันและช่วยเติมเชื้อไฟแห่งความสุขหรรษาในการสอนศาสนาให้แก่กันและกัน

12

แน่นอนว่าการดำเนินงานที่ทำในละแวกบ้านและหมู่บ้านที่มีการตอบรับที่ดีนั้นได้รับความสนใจเป็นพิเศษในช่วงไม่กี่ปีที่ผ่านมานี้ เมื่อผู้ที่อาศัยอยู่ในพื้นที่เหล่านั้นเริ่มเข้าร่วมกิจกรรมบาไฮเป็นจำนวนมาก ก็จำเป็นต้องเพิ่มความเอาใจใส่ต่อการประสานงานเพื่อรับมือกับความซับซ้อนที่ย่อมจะเกิดตามมา ทั้งนี้ภายในแต่ละศูนย์กลางของกิจกรรมที่เข้มข้นนั้น การจัดการเพื่อให้มีความร่วมมือกันก็เกิดขึ้นระหว่างกลุ่มครอบครัวซึ่งจัดกิจกรรมสร้างชุมชนขึ้นในหมู่พวกเขาเอง ด้วยมุมมองที่จะขยายแวดวงกิจกรรมให้กว้างออกไปยังครัวเรือนใกล้เคียงจำนวนมาก อีกทั้งยังมีเครือข่ายอย่างไม่เป็นทางการของเพื่อน ๆ ที่คอยให้กำลังใจและการสนับสนุนแก่ความพยายามที่กำลังดำเนินอยู่ รูปแบบของชีวิตประจำวันในท้องที่ดังกล่าวกำลังปรับเปลี่ยนให้สอดคล้องกับการถือกำเนิดขึ้นมาของวัฒนธรรมที่มีการบูชาและการรับใช้เป็นกิจกรรมที่ได้รับการเชิดชูและผู้คนจำนวนมากเข้ามีส่วนร่วมอย่างพร้อมเพรียงกัน การพบปะชุมนุมที่ได้รับการเตรียมการมาอย่างดีและมีบรรยากาศช่วยยกระดับจิตใจ ซึ่งบางกรณีแผ่ขยายไปถึงค่ายและงานฉลองต่าง ๆ นั้น เกิดขึ้นด้วยความถี่ที่เพิ่มขึ้นอย่างต่อเนื่อง และดนตรีและเพลงเป็นองค์ประกอบสำคัญของการชุมนุมเหล่านี้ ที่จริงแล้ว ศิลปะทุกรูปแบบ ซึ่งเป็นส่วนสำคัญยิ่งของ การพัฒนาชุมชนมาตั้งแต่เริ่มแรกนั้น โดดเด่นขึ้นมาในสถานการณ์ดังกล่าวในฐานะของเครื่องมือสำคัญในการสร้างความสุขหรรษา เสริมสร้างสายสัมพันธ์แห่งความสามัคคี เผยแพร่ความรู้ และเสริมสร้างความเข้าใจให้ลึกซึ้งยิ่งขึ้น ตลอดจนช่วยทำให้คนในสังคมวงกว้างคุ้นเคยกับหลักคำสอนของศาสนา และแน่นอนว่า ยังคงจำเป็นต้องเพ่งความสนใจอย่างยิ่งไปที่การคำนึงถึงสังคมโดยรวม ซึ่งก็คือ การมองหาวิธีต่าง ๆ ที่จะแบ่งปันผลลัพธ์ของแบบแผนการกระทำที่เจริญงอกงามกับบรรดาผู้ที่ยังไม่คุ้นเคยกับศาสนา

13

ท่ามกลางสิ่งที่กล่าวมาทั้งหมดนี้ เราสังเกตเห็นปรากฏการณ์หนึ่งที่เฉพาะเจาะจงน่าชื่นใจ ซึ่งประกายแห่งภาพเบื้องต้นของปรากฏการณ์นี้เราได้บรรยายไว้ในสารที่ส่งถึงที่ประชุมของท่านในปี 2015 (พ.ศ. 2558) ว่าเป็นสนามแนวหน้าใหม่ แม้ว่าการเรียนรู้เกี่ยวกับการอ้าแขนรับคนจำนวนมากจะเป็นลักษณะประการหนึ่งของทุกกลุ่มชุมชนที่ก้าวผ่านหลักชัยหลักที่สามแล้วก็ตาม จุดสนใจของเพื่อน ๆ ต้องเริ่มขยายกว้างขึ้นเมื่อพวกเขาก้าวถึงจุดที่สัดส่วนของประชากรในพื้นที่จำนวนมากพอควรเข้ามามีส่วนร่วมในกิจกรรมการสร้างชุมชน ปรากฏการณ์ที่ว่านี้อาจเกิดขึ้นในแหล่งที่อยู่อาศัยเพียงแห่งเดียวในกลุ่มชุมชน หรืออาจเกิดขึ้นในแหล่งที่อยู่อาศัยหลายแห่ง หรืออาจเกิดขึ้นในหมู่บ้านแห่งเดียว ขณะที่พื้นที่อื่น ๆ ในกลุ่มชุมชนอาจยังไม่มีสภาพการณ์เช่นเดียวกันนี้ แต่ในท้องที่ดังกล่าวนั้น ความคิดของเพื่อน ๆ ที่ร่วมแรงทำกิจกรรมในระดับรากหญ้าจะยิ่งมุ่งเน้นมากขึ้นไปที่ความก้าวหน้าและความเป็นอยู่ที่ดีของคนทุกคนที่อาศัยอยู่ในบริเวณใกล้เคียง สถาบันบาไฮทั้งหลายมีความตระหนักที่ชัดเจนมากยิ่งขึ้นถึงความรับผิดชอบในการให้การศึกษาทางธรรมแก่เด็กและยุวชนอย่างทั่วถึงทั้งรุ่น ซึ่งพวกเขาเหล่านี้ส่วนใหญ่หรือทุกคนอาจเข้าร่วมกิจกรรมของชุมชนอยู่แล้ว ธรรมสภาท้องถิ่นเสริมสร้างความสัมพันธ์กับหน่วยงานภาครัฐและผู้นำท้องถิ่น ถึงขั้นที่มีการร่วมมือกันอย่างเป็นทางการ มีการให้ความสนใจมากขึ้นเรื่อย ๆ แก่โครงการริเริ่มของงานเพื่อสังคมที่เพิ่มทวีจำนวนขึ้นซึ่งริเริ่มขึ้นมาโดยกลุ่มของยุวชน คนหนุ่มสาว สตรี ครอบครัว หรือกลุ่มอื่น ๆ ที่ลุกขึ้นตอบโจทย์ความต้องการรอบตัวพวกเขา กิจกรรมที่เพิ่มขึ้นอย่างมากมายและมีความหลากหลายส่งผลให้อนุกรต้องแต่งตั้งผู้ช่วยอนุกรหลายคนมาร่วมรับใช้หมู่บ้านหรือละแวกบ้านแต่ละแห่ง ผู้ช่วยอนุกรแต่ละคนอาจติดตามดูแลแนวทางปฏิบัติงานเพียงด้านเดียวหรือดูแลงานหลายด้านไปพร้อม ๆ กัน คอยให้คำปรึกษาและการสนับสนุนตามความจำเป็น และช่วยส่งแรงขับเคลื่อนให้กับกระบวนการต่าง ๆ ที่ดำเนินอยู่

14

ในที่ที่กิจกรรมตามแผนงานได้พัฒนาขึ้นไปถึงระดับที่แพร่หลายอย่างทั่วถึง บัดนี้คนในชุมชนมีขีดความสามารถเพิ่มขึ้นเป็นอย่างมากในการกำหนดทิศทางการพัฒนาของตนเอง ส่วนสถาบันและหน่วยงานทั้งหลายของศาสนาบาไฮในท้องที่นั้น ๆ บัดนี้ก็มีวิสัยทัศน์ที่ขยายครอบคลุมยิ่งขึ้นเกี่ยวกับความรับผิดชอบของตนเอง แน่นอนว่า ความรับผิดชอบที่ว่านี้ยังคงครอบคลุมไปถึงการมีระบบต่าง ๆ ที่เข้มแข็งพร้อมสรรพเพื่อที่จะเดินหน้าสร้างขีดความสามารถต่อไปและช่วยสนับสนุนบรรดาผู้ที่ริเริ่มกิจกรรมต่าง ๆ หากแต่ความก้าวหน้าของชุมชนขณะนี้ขึ้นอยู่เป็นอย่างยิ่งไปกว่าเดิมกับการที่สถาบันและหน่วยงานในระดับท้องถิ่นตระหนักถึงกระแสสังคมต่าง ๆ ที่อยู่รอบตัว และทำหน้าที่พิทักษ์รักษาไว้ซึ่งความมั่นคงในหลักศีลธรรมของความพากเพียรนานาประการของชุมชน ในขณะเดียวกัน ความสัมพันธ์ของชุมชนบาไฮกับสังคมโดยรอบก็กำลังเปลี่ยนแปลงไปอย่างลึกซึ้ง ด้วยโครงสร้างการบริหารอย่างเป็นทางการและข้อตกลงความร่วมมืออย่างไม่เป็นทางการทั้งหลาย ชุมชนบาไฮได้ก้าวขึ้นมาเป็นผู้มีบทบาทเด่นชัดในสังคมอย่างเป็นเอกเทศ พร้อมที่จะแบกความรับผิดชอบที่สำคัญต่าง ๆ รวมทั้งช่วยเร่งกระบวนการเรียนรู้ที่กว้างขวางครอบคลุมเกี่ยวกับความเจริญก้าวหน้าทางธรรมและทางวัตถุ ในเวลาเดียวกัน ขณะที่สังคมในวงกว้างอ้าแขนรับแง่มุมต่าง ๆ ของวิถีชีวิตชุมชนบาไฮและดื่มด่ำในดวงจิต แห่งความสามัคคีของชุมชน แรงขับเคลื่อนที่ได้รับการสร้างขึ้นนี้อำนวยให้ผู้คนจากหลากหลายกลุ่มมารวมตัวกันในกระบวนการร่วมที่ได้รับแรงบันดาลใจจากวิสัยทัศน์ของพระบาฮาอุลลาห์เกี่ยวกับเอกภาพของมนุษยชาติ จวบจนขณะนี้ จำนวนท้องถิ่นที่รูปแบบของวิถีชีวิตชุมชนบาไฮได้บรรลุถึงระดับความแพร่หลายดังกล่าวยังมีไม่มากแต่ก็กำลังเพิ่มจำนวนขึ้นเรื่อย ๆ ในท้องถิ่นเหล่านี้ การปลดปล่อยพลังสร้างสังคมของศาสนาบาไฮเป็นสิ่งที่ประจักษ์ชัดอย่างไม่เคยเห็นมาก่อน

15

แน่นอนว่า การแพร่หลายของกิจกรรมบาไฮถึงระดับเช่นนี้ไม่ใช่ภาพอนาคตของชุมชนทุกแห่ง เราจำต้องเปิดใจกว้างยอมรับความแตกต่างที่เป็นผลมาจากปัจจัยแวดล้อมในกลุ่มชุมชนหรือในบางส่วนของกลุ่มชุมชน และความแตกต่างที่มาจากลักษณะเฉพาะทั้งหลายของคนในชุมชน ซึ่งก็คือความเป็นจริงของสภาพแวดล้อม ดังนั้น หนทางที่พลังสร้างสังคมของศาสนาบาไฮจะปรากฏออกมาในแต่ละสภาพแวดล้อมย่อมแตกต่างกันไป ไม่ว่าวิถีชีวิตชุมชนบาไฮจะครอบคลุมผู้ที่อาศัยอยู่ในพื้นที่ใดพื้นที่หนึ่งมากน้อยเพียงใด - ไม่ว่าโครงการเพื่อการเติบโตในกลุ่มชุมชนหรือระดับของกิจกรรมในละแวกบ้านหรือหมู่บ้านจะมีความเข้มข้นมากน้อยเพียงใดก็ตาม ความท้าทายที่อยู่เบื้องหน้าเพื่อน ๆ ที่ทำงานรับใช้ในระดับรากหญ้าทุกแห่งล้วนเป็นความท้าทายอันเดียวกัน พวกเขาต้องสามารถอ่านสภาพความเป็นจริงของตนเองและถามว่า เมื่อพิจารณาดูความเป็นไปได้และสิ่งที่จำเป็นต้องทำในตอนนี้ อะไรคือวัตถุประสงค์การดำเนินงานที่เหมาะสมในวัฏจักรหน้าหรือในวัฏจักรต่อ ๆ ไป ท่านและอนุกรของท่านอยู่ในสถานะที่เหมาะสมที่จะตั้งคำถามนี้ และทำให้แน่ใจว่ากลยุทธ์ที่เหมาะสมได้รับการระบุชัดออกมา มีหลายสิ่งที่เราสามารถเรียนรู้ได้จากประสบการณ์ของเพื่อน ๆ ในกลุ่มชุมชนอื่น ๆ ที่มีลักษณะคล้ายคลึงกัน เพราะชุมชนที่นำหน้าเราอยู่ก้าวหนึ่งบนเส้นทางเดียวกันนี้สามารถส่งต่อความหยั่งรู้ที่มีค่าเกี่ยวกับจุดหมายลำดับต่อไปที่เราควรพากเพียรไปให้ถึง ขณะที่เพื่อน ๆ ไตร่ตรองดูถึงภารกิจที่อยู่เบื้องหน้า พวกเขาจะเห็นได้ทันทีว่า ชุมชนทุกชุมชนต่างมีเป้าหมายที่คอยให้เอื้อมถึง และสำหรับทุกเป้าหมายต่างมีหนทางทำให้สัมฤทธิ์ผลได้ เมื่อทอดสายตาไปข้างหน้าบนวิถีทางนี้ มิใช่ดอกหรือว่า เราจะเห็นภาพองค์พระบาฮาอุลลาห์เอง พระหัตถ์หนึ่งทรงกุมบังเหียนภารกิจทั้งมวลของมนุษยชาติไว้ ส่วนอีกพระหัตถ์หนึ่งทรงกวักเรียกทุกผู้คนให้เร่งตามมา เร่งตามมา

# การมีส่วนร่วมในการปฏิรูปสังคม

16

การเปิดเผยธรรมของพระบาฮาอุลลาห์นั้นเกี่ยวข้องกับการปฏิรูปทั้งด้านชีวิตภายในและสภาพแวดล้อมทางสังคมของมนุษยชาติ จดหมายฉบับหนึ่งที่เขียนในนามของท่านโชกี เอฟเฟนดิ ได้อธิบายถึงวิธีการที่สภาพแวดล้อมทางสังคมสร้าง "บรรยากาศ" ที่อำนวยให้คนทั้งหลาย "เติบโตในธรรมและสะท้อนแสงสว่างของพระผู้เป็นเจ้าอย่างเต็มที่" ซึ่งแสงนี้สาดส่องออกมาโดยการเปิดเผยธรรมของพระบาฮาอุลลาห์ สัญญาณอันชัดเจนที่แสดงว่าพลังสร้างสังคมของศาสนาบาไฮกำลังได้รับการปลดปล่อยออกมาในกลุ่มชุมชนก็คือ การที่กิจกรรมต่าง ๆ กำลังดำเนินการไปโดยหมู่คนที่เพิ่มจำนวนมากขึ้นเรื่อย ๆ ในชุมชนนั้นเอง ซึ่งเป็นผู้ได้รับแรงบันดาลใจจากคำสอนของศาสนาให้ร่วมฟื้นฟูคุณลักษณะทางธรรมและสภาพแวดล้อมทางสังคมของชุมชนวงกว้างที่พวกเขาเป็นสมาชิกอยู่ การมีส่วนร่วมของบาไฮมีลักษณะโดดเด่นอยู่ที่การให้ความสำคัญต่อการสร้างศักยภาพในการรับใช้ นี่เป็นแนวทางที่ตั้งอยู่บนความเชื่อมั่นในความสามารถของกลุ่มประชากรที่จะเป็นผู้มีบทบาทต่อการพัฒนาของตนเอง

17

เมื่องานสร้างชุมชนในกลุ่มชุมชนทวีความเข้มข้นขึ้น เพื่อน ๆ ในพื้นที่ย่อมเลี่ยงไม่ได้ที่จะตระหนักมากยิ่งขึ้นถึงอุปสรรคทางสังคม ทางเศรษฐกิจ และทางวัฒนธรรมที่กีดขวางความเจริญก้าวหน้าทางธรรมและทางวัตถุของคนทั้งหลาย เด็กและยุวชนขาดการสนับสนุนด้านการศึกษา แรงกดดันต่อเด็กผู้หญิงซึ่งเป็นผลมาจากธรรมเนียมปฏิบัติดั้งเดิมในการแต่งงานเมื่ออายุยังน้อย ครอบครัวต้องการความช่วยเหลือเพื่อทำความเข้าใจในระบบการดูแลสุขภาพที่พวกเขาไม่คุ้นเคย หมู่บ้านที่เดือดร้อนเพราะยังขาดสาธารณูปโภคพื้นฐาน หรืออคติที่มีมายาวนานซึ่งเกิดจากการสืบทอดความเป็นอริระหว่างกลุ่มต่าง ๆ - เมื่อภารกิจของชุมชนบาไฮด้านการขยายตัวและการรวบรวมให้เป็นปึกแผ่นนำชุมชนเข้าสัมผัสกับสถานการณ์ดังกล่าวหรือสถานการณ์อื่น ๆ ชุมชนจึงต้องตอบสนองต่อสภาพความเป็นจริงที่ว่านี้ตามที่สภาวการณ์จะเอื้ออำนวย ในการไตร่ตรองดูสถานการณ์ดังกล่าวนี้ จะเห็นได้ชัดเจนว่าภายในกลุ่มชุมชน งานด้านการขยายตัวและการรวบรวมให้เป็นปึกแผ่น งานเพื่อสังคม และการมีส่วนร่วมในวาทกรรมที่แพร่หลายล้วนเป็นมิติต่าง ๆ ของความพยายามหนึ่งเดียวที่ผสานเข้าด้วยกันและคำนึงถึงสังคมโดยรวม ซึ่งเป็นความพยายามที่ดำเนินการอยู่ในระดับรากหญ้าของสังคม ความพยายามทั้งหมดนี้ดำเนินไปตามกรอบการปฏิบัติงานอันเดียวกัน และสิ่งนี้เองที่เหนืออื่นใดก่อให้เกิดความสอดคล้องกันของแบบแผนการทำกิจกรรมโดยรวม

18

การเริ่มก่อตัวของงานเพื่อสังคมในระดับรากหญ้าเริ่มปรากฏขึ้นในกลุ่มชุมชนเมื่อความพร้อมสรรพของทรัพยากรมนุษย์เพิ่มสูงขึ้น และขีดความสามารถที่จะปฏิบัติภารกิจนานาประการได้พัฒนาขึ้น หมู่บ้านชนบทได้พิสูจน์แล้วว่าเป็นพื้นที่เหมาะสมอย่างยิ่งที่โครงการริเริ่มงานเพื่อสังคมจะก่อตัวขึ้นและดำเนินไปอย่างต่อเนื่อง อย่างไรก็ดี แม้แต่พื้นที่ในเมืองเอง เพื่อน ๆ ที่อาศัยอยู่ในพื้นที่เหล่านั้นก็ประสบความสำเร็จในการดำเนินกิจกรรมและโครงการที่เหมาะสมกับสภาพแวดล้อมทางสังคมในที่นั้น โดยบางครั้งเป็นการเข้าร่วมงานกับโรงเรียน หน่วยงาน หรือองค์กรพลเรือนต่าง ๆ ในท้องถิ่น หรือกับหน่วยงานภาครัฐเอง งานเพื่อสังคมกำลังเดินหน้าไปในสาขาสำคัญ ๆ หลายด้าน เช่น ด้านสิ่งแวดล้อม การเกษตร สุขภาพ ศิลปะ และโดยเฉพาะอย่างยิ่ง ด้านการศึกษา ตลอดช่วงเวลาของแผนงานเก้าปี และโดยเฉพาะอย่างยิ่งเมื่อการศึกษาหลักสูตรเฉพาะด้านบางหลักสูตรของสถาบันการฝึกอบรมช่วยกระตุ้นกิจกรรมด้านนี้ให้เพิ่มมากขึ้น เราคาดหวังว่าความพยายามในการส่งเสริมพัฒนาการทางสังคมและเศรษฐกิจในหมู่ประชากรทั้งที่เป็นทางการและไม่เป็นทางการจะทวีขึ้นอย่างดาษดื่น การริเริ่มที่กำเนิดขึ้นในชุมชนบางโครงการจำเป็นต้องมี โครงสร้างการบริหารจัดการเบื้องต้นเข้ามาสนับสนุนเพื่อให้ดำเนินการอย่างสืบเนื่องต่อไป ในท้องที่ที่สภาวการณ์เอื้ออำนวย ธรรมสภาท้องถิ่นควรได้รับการสนับสนุนให้เข้ามาเรียนรู้ว่า จะฟูมฟักการริเริ่มสร้างสรรค์ที่เพิ่งก่อตัวขึ้นใหม่ให้ดีที่สุดได้อย่างไร และจะส่งเสริมโครงการที่ส่อแววว่าจะประสบความสำเร็จต่อไปอย่างไร ในบางกรณี ความต้องการอันมากมายที่โครงการริเริ่มเฉพาะทางพยายามจะตอบสนองส่งผลให้ต้องมีการจัดตั้งองค์กรที่ได้รับแรงบันดาลใจจากคำสอนบาไฮขึ้นมา และเราคาดว่าในช่วงเวลาของแผนงานใหม่นี้จะมีองค์กรลักษณะดังกล่าวปรากฏเพิ่มมากขึ้น ต่อเรื่องนี้ ธรรมสภาแห่งชาติต้องมองหาหนทางที่จะช่วยให้ธรรมสภาสามารถรับทราบบทเรียนจากระดับรากหญ้าของชุมชนและวิเคราะห์ประสบการณ์ที่ได้สั่งสมมา ในบางท้องที่ภารกิจนี้อาจทำให้ต้องจัดตั้งหน่วยงานเฉพาะขึ้นมาเพื่อทำหน้าที่ติดตามงานเพื่อสังคม เมื่อกวาดตาดูรอบโลกบาไฮ เรามีความยินดีที่ได้เห็นว่าการขับเคลื่อนที่เกิดจากความมานะพยายามด้านนี้ได้รุดหน้าไปอย่างมากโดยได้รับกำลังใจและการสนับสนุนจากองค์การบาไฮเพื่อการพัฒนานานาชาติ

19

ความสามารถอีกประการหนึ่งที่สัมพันธ์อย่างใกล้ชิดกับความสามารถในการดำเนินงานเพื่อสังคมก็คือ ความสามารถในการเข้าร่วมมีวาทกรรมในสังคม แก่นแท้ของความสามารถที่ว่านี้ ก็คือ ความสามารถที่จะร่วมสนทนาเกี่ยวกับเรื่องที่ส่งผลกระทบต่อชีวิตคนทั้งหลายและนำเสนอมุมมองที่ตั้งอยู่บนหลักการของศาสนาบาไฮและประสบการณ์ที่บาไฮสั่งสมมา เมื่อมองตามนี้ นี่คือทักษะที่บรรดาบาไฮศาสนิกชนมีโอกาสฝึกฝนแทบทุกวัน เป็นต้นว่า ในระหว่างที่ศึกษาเล่าเรียน หรือในหน้าที่การงาน และเป็นทักษะที่ขัดเกลาขึ้นมาจากการเข้าร่วมหลักสูตรการฝึกอบรมทั้งหลาย ทักษะนี้เป็นหัวใจของการปฏิบัติงานของประชาคมบาไฮนานาชาติและสำนักงานสารนิเทศระดับชาติ ซึ่งเป็นการแสดงทักษะเดียวกันนี้ออกมาอย่างเป็นทางการ อย่างไรก็ดี เมื่อกล่าวถึงการปลดปล่อยออกมาของพลังสร้างสังคมของศาสนาบาไฮในระดับรากหญ้า นี่เป็นความสามารถซึ่งเป็นที่ต้องการเพิ่มมากขึ้น เมื่อการสมาคมอย่างใกล้ชิดกับคนในชุมชนซึ่งเป็นผลมาจากการขยายตัวและการรวบรวมให้เป็นปึกแผ่น ได้นำไปสู่ความตระหนักเพิ่มขึ้นถึงปัญหาต่าง ๆ ทางสังคมที่มีอยู่ทั่วไปในพื้นที่นั้น รวมทั้งความตระหนักถึงความปรารถนาของคนในพื้นที่ที่จะแก้ไขปัญหาเหล่านี้ เมื่อผู้เข้าร่วมกิจกรรมสร้างชุมชนเพิ่มจำนวนมากขึ้น ก็มีความจำเป็นที่ชุมชนบาไฮในฐานะองค์กรที่มีเอกภาพจะต้องนำเสนอมุมมองที่ไตร่ตรองดีแล้วเกี่ยวกับอุปสรรคของความเจริญก้าวหน้าทางสังคมและเรื่องอื่น ๆ ที่เป็นเรื่องน่าหนักใจของผู้คนที่บาไฮพบปะสมาคมด้วย เรื่องนี้มีผลสืบเนื่องอย่างเฉพาะเจาะจงต่อธรรมสภาท้องถิ่น ในท้องที่ที่กิจกรรมของแผนงานได้ก้าวเข้าสู่ระดับที่แพร่หลายไปทั่วนั้น คนในสังคมในวงกว้างเริ่มมองธรรมสภาว่าเป็นต้นกำเนิดของวิจารณญาณด้านศีลธรรม เมื่อเวลาผ่านไป ความพยายามเข้าร่วมในวาทกรรมของสังคมก็จะเป็นระบบมากขึ้น และบาไฮศาสนิกชนก็เริ่มมีความเชี่ยวชาญในการช่วยผู้คนรอบตัวพวกเขาให้เข้าร่วมวาทกรรมอย่างสร้างสรรค์และบรรลุถึงฉันทามติ ชาวบาไฮมองหาโอกาสที่จะแบ่งปันมุมมองของศาสนาบาไฮต่อผู้นำชุมชนและบุคคลที่มีอำนาจรับผิดชอบต่าง ๆ และยังมีการสร้างโอกาสต่าง ๆ ที่ช่วยให้ผู้แทนของกลุ่มและความสนใจด้านต่าง ๆ ที่หลากหลายสามารถบรรลุถึงมุมมองเดียวกันโดยใช้การปรึกษาหารือ เราพึงพอใจกับก้าวต่าง ๆ ของการดำเนินงานเพื่อเรียนรู้เกี่ยวกับวิธีการนำความหยั่งรู้จากพระธรรมคำสอนของพระบาฮาอุลลาห์และจากประสบการณ์ของชุมชนบาไฮมาสัมพันธ์เกี่ยวโยงกับประเด็นเร่งด่วนทางสังคมในท้องถิ่น แน่นอนว่า ยังมีอีกหลายสิ่งหลายอย่างในงานด้านนี้ที่คอยให้เราได้เรียนรู้เพิ่มขึ้นระหว่างแผนงานเก้าปีนี้

20

เราขอกล่าวย้ำว่า ทั้งในอดีตและปัจจุบัน งานเพื่อสังคมและความพยายามด้านวาทกรรมทางสังคมที่มีอยู่ทั่วไปนั้นปรากฏขึ้นไม่เพียงแค่ในบริบทของชุมชนที่เติบโตขยายตัวเท่านั้น หากแต่ยังเกิดจากผลความเพียรพยายามส่วนบุคคลของชาวบาไฮที่ต้องการร่วมสร้างความเจริญก้าวหน้าในสังคมในหนทางใดก็ตามที่พวกเขามี ในส่วนการตอบรับของบุคคลต่อการร้องเรียกของพระบาฮาอุลลาห์ให้อุทิศตนเพื่อความเจริญของโลกนั้น บาไฮศาสนิกชนเลือกประกอบอาชีพการงานที่หลากหลาย และมองหาช่องทางต่าง ๆ ที่จะสนับสนุนกิจกรรมของกลุ่มหรือองค์กรที่มีจุดประสงค์คล้ายคลึงกัน โครงการน้อยใหญ่ทั้งหลายได้รับการริเริ่มขึ้นเพื่อตอบสนองปัญหาสังคมอันหลากหลาย องค์กรที่ได้รับแรงบันดาลใจจากคำสอนบาไฮหลายองค์กรได้รับการจัดตั้งขึ้นโดยกลุ่มบุคคลที่ทำงานเพื่อบรรลุวัตถุประสงค์ต่าง ๆ และยังมีการจัดตั้งกลุ่มผู้เชี่ยวชาญขึ้นหลายกลุ่มเพื่อเอาใจใส่ต่อวาทกรรมเฉพาะเรื่อง ความพยายามทั้งหมดนี้ ไม่ว่าจะเล็กหรือใหญ่เพียงใด ต่างได้รับประโยชน์เพราะสามารถนำหลักการและความหยั่งรู้ที่ชี้นำกิจกรรมระดับรากหญ้าจากชุมชนบาไฮทั่วโลกมาประยุกต์ใช้ ทั้งยังได้รับประโยชน์จากคำแนะนำของธรรมสภาท้องถิ่นและธรรมสภาแห่งชาติอีกด้วย เราปลื้มปีติที่ได้เห็นการแสดงความศรัทธาโดยสาวกผู้อุทิศตนของพระผู้ทรงความงามอันอุดมพรซึ่งปรากฏออกมาอย่างหลากหลายและกลมเกลียวกัน เพื่อตอบสนองความยากเข็ญของโลกที่สับสนเคว้งคว้างอยู่ในขณะนี้

# ความมานะพยายามด้านการศึกษาและสถาบันการฝึกอบรม

21

ความสำคัญของการศึกษาต่อแนวคิดของบาไฮที่ว่าด้วยการเปลี่ยนแปลงทางธรรมและทางสังคมนั้นไม่อาจประเมินค่าได้ พระบาฮาอุลลาห์ตรัสว่า "จงใคร่ครวญถึงการเปิดเผยออกมาของแสงแห่งพระนามของพระผู้เป็นเจ้า พระผู้ทรงให้การศึกษา จงดูเถิดว่า หลักฐานของการเปิดเผยออกมานี้เป็นที่ประจักษ์ชัดในทุกสรรพสิ่งเพียงใด ความเจริญของทุกชีวิตล้วนพึ่งพาอาศัยการเปิดเผยออกมาของแสงแห่งพระนามนี้" ความสำคัญของการศึกษาต่องานด้านการสร้างชุมชนเป็นเรื่องที่ชัดเจน และในขอบข่ายของงานเพื่อสังคมนั้นการให้การศึกษายังคงเป็นงานที่โดดเด่นของบาไฮในหลายพื้นที่ของโลก ในบรรดาโครงสร้างและหน่วยงานต่าง ๆ ที่ได้รับการจัดตั้งขึ้นโดยบาไฮทั่วโลก แน่นอนว่าองค์กรที่โดดเด่นก็คือสถาบันการฝึกอบรม ที่จริงแล้ว เครือข่ายของสถาบันการฝึกอบรมระดับประเทศและระดับภูมิภาคที่ดำเนินงานอย่างมีประสิทธิภาพทั่วโลกนับเป็นผลลัพธ์ที่ดีเลิศของแผนงานระดับโลกชุดที่ผ่านมา การสร้างขีดความสามารถเพื่อการรับใช้ภายในชุมชนด้วยการสนับสนุนให้คนจำนวนเพิ่มมากขึ้นเรื่อย ๆ ได้รับประโยชน์จากกระบวนการฝึกอบรมจะยังคงเป็นประเด็นหลักของอีกหลายแผนงานในชุดนี้ ความสามารถด้านการพัฒนาชุมชนที่ได้ปรากฏออกมา ซึ่งเห็นได้จากบุคคลจำนวนหลายแสนคนที่สามารถรับใช้ในฐานะผู้อำนวยความสะดวกกลุ่มการศึกษา (ติวเตอร์) ผู้นำกลุ่มยุวชน(แอนิเมเตอร์) หรือครูสอนชั้นเรียนเด็ก คือทรัพยากรที่จะก่อให้เกิดผลในหน้าประวัติศาสตร์

22

เมื่อเรานำเสนอแนวคิดเรื่องสถาบันการฝึกอบรมเป็นครั้งแรกนั้น เราพิจารณาถึงความจำเป็นในการเพิ่มทรัพยากรมนุษย์เพื่อปฏิบัติภารกิจด้านการขยายตัวและการรวบรวมให้เป็นปึกแผ่น ณ จุดเชื่อมต่อนี้ เมื่อชุดแผนงานใหม่เพิ่งเริ่มขึ้น เราขอเชิญให้ทุกท่านพิจารณาเรื่องนี้ด้วยมุมมองที่กว้างออกไปกว่าเดิม สิ่งที่ปรากฏออกมาเพิ่มมากขึ้นก็คือ การเข้าร่วมหลักสูตรการฝึกอบรมทั้งหลายเป็นการเตรียมมิตรสหายของพระผู้เป็นเจ้าให้พร้อมเข้าร่วมในวิถีชีวิตของชุมชนวงกว้างได้ในระดับที่ลึกซึ้งยิ่งขึ้น การฝึกอบรมนี้ได้มอบความรู้ ความหยั่งรู้ และทักษะที่ช่วยให้พวกเขาสามารถเข้ามีส่วนสนับสนุนไม่เพียงเฉพาะแก่กระบวนการพัฒนาชุมชนของพวกเขาเองเท่านั้น แต่ยังสนับสนุนความเจริญก้าวหน้าของสังคมอีกด้วย กล่าวโดยย่อ สถาบันการฝึกอบรมคือหนทางที่มีศักยภาพในการอำนวยให้พลังการสร้างสังคมของศาสนาบาไฮได้รับการปลดปล่อยออกมา แม้ว่าภารกิจที่เกี่ยวข้องกับการพัฒนาตำราหลักสูตรเพื่อวัตถุประสงค์ที่ว่านี้จะเป็นภารกิจระยะยาว หลักสูตรที่มีอยู่ขณะนี้ก็มุ่งหมายอยู่แล้วที่จะสร้างความสามารถสำหรับใช้ในโครงการริเริ่มประเภทต่าง ๆ มากมาย ยิ่งไปกว่านั้น หลักสูตรเหล่านี้มอบประสบการณ์ด้านการศึกษาที่ต่อเนื่องไม่ขาดตอน ตั้งแต่อายุห้าปีต่อไปถึงช่วงยุวชนจนเข้าสู่วัยผู้ใหญ่ และหลักสูตรทั้งหลายนี้ทำหน้าที่เป็นสิ่งที่เสริมกันโดยตรงกับแบบแผนกิจกรรมที่เปิดตัวขึ้นในระดับรากหญ้า ต่อเรื่องนี้ เรายินดีที่ได้เห็นความหยั่งรู้ที่มีคุณค่าเกี่ยวกับแง่มุมต่าง ๆ ของการพัฒนาชุมชนที่เพื่อนทั้งหลายในส่วนต่าง ๆ ของโลกจากหลากหลายบริบททางสังคมและวัฒนธรรมกำลังสั่งสมขึ้นมา หากจะให้ความหยั่งรู้ทั้งที่มีอยู่และที่จะเกิดขึ้นในอนาคตเหล่านี้เป็นประโยชน์แก่ชุมชนบาไฮทั้งหลายอย่างกว้างขวาง ระบบการจัดเตรียมและขัดเกลาหลักสูตรเพื่อการศึกษาจำต้องขยายต่อไปอีก ด้วยการคำนึงถึงเรื่องนี้ อีกไม่ช้าเราจะวางแนวทางที่จะชี้แนะการทำงานด้านนี้ในช่วงปีต่อ ๆ ไป

23

ในส่วนของการเพิ่มขีดความสามารถของสถาบันการฝึกอบรมเพื่อให้การศึกษาในแต่ละลำดับขั้นของกระบวนการศึกษาทั้งสามลำดับนั้น เรายินดีที่ได้เห็นเพื่อน ๆ เอาใจใส่มากยิ่งขึ้นกับการเพิ่มคุณภาพให้แก่ประสบการณ์ในการศึกษาด้วยนอกเหนือไปจากการให้ความสนใจมากยิ่งขึ้นแก่การขยายระบบการจัดการศึกษาสำหรับแต่ละหลักสูตร เงื่อนไขสำคัญอย่างยิ่งยวดก็คือ การส่งเสริมให้ทุกคนที่มีส่วนสนับสนุนงานของสถาบันการฝึกอบรมได้พัฒนาความเข้าใจของพวกเขาเกี่ยวกับเนื้อหาของหลักสูตรให้ถ่องแท้มากยิ่งขึ้นเรื่อย ๆ อันได้แก่ ความเข้าใจเกี่ยวกับวัตถุประสงค์ของหลักสูตร โครงสร้าง หลักการเรียนการสอน วิธีดำเนินการ และความเชื่อมโยงกันของเนื้อหา คณะกรรมการกำกับดูแลสถาบันการฝึกอบรมหลายแห่งได้รับการสนับสนุนในเรื่องนี้จากบรรดากลุ่มความร่วมมือซึ่งเป็นกลุ่มการทำงานที่เราได้บรรยายไว้ในสารถึงที่ประชุมของท่านในปี 2015 (พ.ศ. 2558) ในหลาย ๆ แห่ง ทีมเฉพาะด้านยังได้เริ่มมุ่งความสนใจโดยตรงไปที่ชั้นเรียนเด็ก กลุ่มยุวชน และกลุ่มการศึกษา โดยช่วยระบุปัจจัยที่ช่วยเสริมสร้างประสิทธิผลของกิจกรรมเหล่านี้และหาทางช่วยให้เพื่อน ๆ ที่รับใช้อยู่ในแต่ละกิจกรรมได้เพิ่มขีดความสามารถของพวกเขาให้มากยิ่งขึ้นไปอีก เหล่าอนุกรในแต่ละภูมิภาคพร้อมทั้งบรรดาผู้ช่วยอนุกรมักเป็นคนแรกที่คอยดูแลว่าบทเรียนที่ได้มานั้นได้รับการส่งต่อให้กับเพื่อน ๆ อย่างกว้างขวางไปจนถึงกลุ่มชุมชนข้างเคียง รวมทั้งเพื่อน ๆ ในพื้นที่ที่มีกิจกรรมเข้มข้นทั้งหลาย บุคคลที่มีประสบการณ์อย่างลึกซึ้งในการส่งเสริมกิจกรรมของสถาบันการฝึกอบรมกำลังทำหน้าที่เป็นผู้คอยให้คำแนะนำ และพวกเขามีบทบาทสำคัญในการช่วยสถาบันการฝึกอบรมที่อยู่ในระยะเริ่มต้นให้ก้าวหน้าต่อไป อย่างไรก็ตาม โดยทั่วไปแล้ว บรรดาท่านที่ปรึกษาคือผู้ที่คอยดูแลว่าสถาบันการฝึกอบรมทุกแห่งจะคุ้นเคยกับความหยั่งรู้ที่สำคัญทั้งหลายซึ่งสั่งสมขึ้นมาโดยหน่วยงานอื่น ๆ ที่มีความสัมพันธ์กันอย่างใกล้ชิดที่ตั้งอยู่ในภูมิภาคใกล้เคียงหรือประเทศเพื่อนบ้าน ท่านที่ปรึกษาทั้งหลายได้จัดสถาบันการฝึกอบรมต่าง ๆ เข้าเป็นกลุ่มที่มีขนาดแตกต่างกันไปเพื่อให้บทเรียนจากสถาบันการฝึกอบรมที่มีประสบการณ์มากที่สุดได้รับการแบ่งปันอย่างกว้างขวางยิ่งขึ้น โดยช่องทางการแบ่งปันที่ใช้เพิ่มมากขึ้นคือการสัมมนาอย่างเป็นทางการ ขั้นตอนการจัดการดังที่กล่าวมาทั้งหมดนี้จะต้องได้รับการส่งเสริมให้มีประสิทธิภาพยิ่งขึ้นไปอีกในช่วงของแผนงานฉบับหน้า ในท้องที่ที่มีศูนย์กลางเพื่อเผยแพร่การเรียนรู้เกี่ยวกับโครงการเสริมความสามารถของยุวชนดำเนินการอยู่ ความร่วมมือระหว่างศูนย์นี้กับสถาบันการฝึกอบรมที่ถูกจัดให้อยู่ในเครือข่ายเดียวกันก่อให้เกิดผลลัพธ์ที่ดียิ่งและควรเดินหน้าต่อไปอย่างแข็งขัน การปฏิบัติงานตามวัตถุประสงค์เดียวกันและความปรารถนาร่วมกันที่จะเห็นกลุ่มชุมชนทั้งหลายก้าวหน้าต่อไปนั้นช่วยสร้างสภาวะอันเหมาะสมที่เอื้ออำนวยให้ดวงจิตแห่งความร่วมมือและความช่วยเหลือซึ่งกันและกันเบ่งบานขึ้น ความรู้ที่สั่งสมมาเกี่ยวกับปัจจัยที่ช่วยเสริมสร้างประสิทธิผลของกระบวนการฝึกอบรมนั้นมีอยู่มากมาย และเราก็คาดหวังให้ศูนย์กลางการเผยแพร่นานาชาติรวบรวมจัดหมวดหมู่บทเรียนทั้งหลายแล้วส่งต่อให้กับพวกท่าน

24

สิ่งที่เราบรรยายไว้ข้างต้น คือ ระบบการศึกษาที่อยู่ในสภาวะที่มีการปรับปรุงให้ดีขึ้นอยู่เสมอ การปรับปรุงให้พัฒนายิ่งขึ้นตามลำดับนี้จำต้องได้รับการสนับสนุนจากบุคคลจำนวนมาก ทั้งยังต้องอาศัยสถาบันการฝึกอบรม รวมถึงสถาบันบาไฮอื่น ๆ ด้วย ที่ต้องวางแผนล่วงหน้าและคอยรับประกันว่าผู้ที่ได้พัฒนาขีดความสามารถในระดับสูงในการสนับสนุนความพยายามด้านการศึกษาของชุมชนจะสามารถรับใช้ได้อย่างต่อเนื่อง และแม้เมื่อสถานการณ์ชีวิตเปลี่ยนไปพวกเขาก็ยังสามารถมีส่วนร่วมในงานของสถาบันการฝึกอบรมในรูปแบบอื่นที่มีประโยชน์ ด้วยความตระหนักถึงประสิทธิผลของกระบวนการฝึกอบรม สาวกของพระบาฮาอุลลาห์ทุกคน โดยเฉพาะอย่างยิ่งเยาวชนบาไฮ ย่อมปรารถนาที่จะสนับสนุนสถาบันนี้ให้ก้าวหน้าต่อไปไม่ในทางใดก็ทางหนึ่ง สถาบันการฝึกอบรมตระหนักดีว่าการปลดปล่อยพลังความสามารถของคนหนุ่มสาวนั้นเป็นหน้าที่อันศักดิ์สิทธิ์ของสถาบัน บัดนี้ เราขอให้เยาวชนบาไฮมองการพัฒนาต่อไปในอนาคตของสถาบันการฝึกอบรมว่าเป็นหน้าที่อันศักดิ์สิทธิ์ของพวกเขาเช่นกัน ณ แนวหน้าของความพยายามเก้าปีทั่วทั้งชุมชนที่จะพัฒนาการปฏิบัติงานของสถาบันการฝึกอบรมขึ้นสู่ระดับที่สูงขึ้นนี้ เราหวังที่จะเห็นการเคลื่อนไหวของเยาวชนอย่างกว้างขวางในการกำหนดมาตรฐานนี้ พวกเขาควรใช้ทุกโอกาส ทั้งในโรงเรียนและมหาวิทยาลัย ในทุกสถานที่ ทั้งที่ทำงาน การพบปะในครอบครัว หรือการสังสรรค์ทางสังคม เพื่อเกื้อหนุนผู้คนจำนวนมากขึ้นเรื่อย ๆ ให้ได้รับผลประโยชน์จากหลักสูตรต่าง ๆ ของสถาบันการฝึกอบรม เยาวชนบางคนจะสามารถอุทิศเวลาช่วงหนึ่ง บางทีอาจนานติดต่อกันหลายปี ให้กับการรับใช้เพื่อมอบการศึกษา โดยเฉพาะให้แก่ผู้ที่มีอายุน้อยกว่าตนเอง สำหรับเยาวชนอีกหลายคน การสนับสนุนกิจกรรมของสถาบันการฝึกอบรมจะกลายเป็นมิติหนึ่งที่มีความสำคัญในชีวิตของพวกเขาตลอดช่วงระยะเวลาที่ศึกษาเล่าเรียนไปจนถึงเมื่อเขาเลือกอาชีพตามความถนัดของตน แต่ที่สำคัญก็คือ การสนับสนุนกิจกรรมต่าง ๆ ของสถาบันนี้ควรเป็นความมุ่งมั่นที่เยาวชนทุกคนต่างทะนุถนอมไว้ในใจ

25

ในหลายพื้นที่ของโลก ผลลัพธ์ที่ตามมาอย่างเป็นธรรมชาติเมื่อบุคคลและครอบครัวเข้าร่วมกระบวนการฝึกอบรมก็คือ ความตระหนักที่เพิ่มขึ้นถึงความสำคัญของการศึกษาในทุกรูปแบบ เพื่อน ๆ ที่รับใช้ด้วยการเป็นครูสอนชั้นเรียนเด็กให้ความสนใจเป็นพิเศษต่อพัฒนาการทางการศึกษาอย่างครอบคลุมในทุกด้านของเด็กในชั้นเรียน ขณะที่เพื่อน ๆ ที่รับใช้ด้วยการเป็นติวเตอร์และแอนิเมเตอร์ย่อมสนใจในโอกาสและประโยชน์ทางการศึกษารูปแบบต่าง ๆ ที่เปิดกว้างแก่ยุวชนทั้งหญิงและชายที่กำลังเติบโตเป็นผู้ใหญ่ โดยไม่ได้จำกัดความสนใจอยู่เพียงแค่หลักสูตรต่าง ๆ ของสถาบันการฝึกอบรมเท่านั้น ยกตัวอย่างเช่น พวกเขาสามารถส่งเสริมคนหนุ่มสาวให้มองหาโอกาสในการฝึกงานหรือการศึกษาต่อในระดับมหาวิทยาลัย เรารู้สึกประทับใจที่ได้เห็นในหลาย ๆ ชุมชน ว่าเมื่อผู้คนจำนวนมากเข้าสู่กระบวนการฝึกอบรม วัฒนธรรมในเรื่องนี้ก็ค่อย ๆ เกิดขึ้นในกลุ่มประชากรดังกล่าว สถาบันทั้งหลายของศาสนาต้องเข้ารับผิดชอบเพื่อประกันว่า เมื่อความตระหนักถึงความสำคัญของการศึกษาเพิ่มสูงขึ้น ปณิธานอันประเสริฐที่เกิดเป็นผลตามมาในหมู่คนหนุ่มสาวที่จะศึกษาเล่าเรียนและฝึกฝนเพื่อใช้ชีวิตทำงานรับใช้สังคมนั้นสามารถทำให้เป็นจริงขึ้นได้ พัฒนาการระยะยาวของชุมชนต่อไปจนถึงพัฒนาการของประเทศ จากคนรุ่นหนึ่งต่อไปถึงอีกรุ่นหนึ่ง ขึ้นอยู่เป็นอย่างมากกับความพยายามในการดูแลพัฒนาผู้ที่จะก้าวขึ้นมารับผิดชอบต่อความเจริญก้าวหน้าของสังคมโดยรวม

26

การสำรวจดูความสำคัญอย่างยิ่งยวดของการศึกษาต่อชุมชนที่ก่อตั้งขึ้นมาบนพื้นฐานของหลักคำสอนบาไฮนั้นย่อมจะไม่สมบูรณ์หากปราศจากข้อสังเกตต่อไปนี้ ท่านโชกี เอฟเฟนดิย้ำนักหนาถึงความสำคัญของการมานะบากบั่น -โดย "ความเพียรอย่างไม่ลดละ" - เพื่อให้ได้มาซึ่ง "ความเข้าใจที่แตกฉานขึ้นเรื่อย ๆ เกี่ยวกับความสำคัญของการเปิดเผยธรรมที่ยิ่งใหญ่น่าอัศจรรย์ใจของพระบาฮาอุลลาห์" สถาบันการฝึกอบรมเป็นเครื่องมือที่ไม่มีใดเทียบในการช่วยให้คนจำนวนมหาศาลได้สัมผัสกับน้ำหล่อเลี้ยงชีวิตของพระธรรมคำสอน และเข้าถึงความหมายอันสุดจะคณานับของพระวจนะของพระผู้เป็นเจ้าอย่างเป็นระบบ แต่แน่นอนว่า ความพยายามของเพื่อน ๆ ที่จะเพิ่มความเข้าใจในศาสนาและคำสอนของศาสนานั้นมิได้จำกัดอยู่เพียงการเข้ามีส่วนร่วมในกระบวนการฝึกอบรมเท่านั้น แท้จริงแล้ว สัญญาณที่บ่งชัดถึงประสิทธิผลของสถาบันการฝึกอบรม ก็คือการที่บรรดาผู้ที่เข้าศึกษาหลักสูตรของสถาบันมีความกระหายที่จะเรียนรู้เพิ่มเติมเกี่ยวกับศาสนาของพระบาฮาอุลลาห์ ไม่ว่าจะศึกษาในลักษณะส่วนตัวหรือโดยมาร่วมกลุ่มกัน ทั้งในโอกาสที่สถาบันต่าง ๆ ของศาสนาจัดให้อย่างเป็นทางการหรือในการพบปะที่ไม่เป็นทางการ นอกเหนือไปจากการศึกษาพระธรรมคำสอนโดยตรงแล้ว ผลสืบเนื่องที่พระธรรมเหล่านี้จะส่งต่อไปถึงความมานะพยายามของมนุษย์ในหลากหลายสาขานั้นมีความสำคัญเป็นอย่างยิ่ง ตัวอย่างหนึ่งที่โดดเด่นของรูปแบบการศึกษาที่ช่วยให้ศาสนิกชนรุ่นหนุ่มสาวได้คุ้นเคยกับมุมมองของบาไฮต่อประเด็นต่าง ๆ ที่เกี่ยวข้องกับความเจริญก้าวหน้าของมนุษยชาติก็คือ การเข้าร่วมชุดการสัมมนาที่สถาบันเพื่อการศึกษาความเจริญรุ่งเรืองของโลกจัดขึ้น เมื่อพิจารณาถึงความกว้างใหญ่ไพศาลของมหาสมุทรแห่งพระธรรมคำสอน ก็เป็นที่ชัดเจนว่า ทุกคนที่ปรารถนาจะเดินไปบนวิถีแห่งการรับใช้ย่อมต้องใช้ความพยายามตลอดชั่วชีวิตในการสำรวจมหาสมุทรอันล้ำลึกนี้

27

เมื่อการเข้ามีส่วนร่วมของศาสนาบาไฮเพื่อความก้าวหน้าของสังคมในส่วนต่าง ๆ ของโลกเป็นที่ประจักษ์ชัดยิ่งขึ้น ชุมชนบาไฮย่อมได้รับการเชื้อเชิญเพิ่มขึ้นให้เข้าอรรถาธิบายหลักการต่าง ๆ ที่บาไฮสนับสนุน และแสดงให้เห็นถึงการนำหลักการเหล่านี้มาปรับใช้กับปัญหาต่าง ๆ ที่มนุษยชาติกำลังเผชิญอยู่ เมื่อวิถีชีวิตด้านภูมิปัญญาของชุมชนเบ่งบานและรุดหน้ามากขึ้นเท่าใด ขีดความสามารถของบาไฮที่จะตอบสนองการเชื้อเชิญนี้ก็เพิ่มมากขึ้น ทั้งนี้ขึ้นอยู่กับสาวกของพระบาฮาอุลลาห์ที่จะนำเสนอในโลกของมโนคติ ให้เห็นถึงความเฉียบคมทางปัญญาและความชัดเจนทางความคิด เพื่อให้สมกับความมุ่งมั่นของพวกเขาที่จะสร้างความเจริญทางธรรมและทางวัตถุในโลกของการกระทำ

# การเพิ่มขีดความสามารถในการบริหารในทุกระดับ

28

เมื่อแปดสิบปีที่แล้ว จดหมายฉบับหนึ่งที่เขียนในนามของท่านศาสนภิบาลบรรยายถึงระบบบริหารบาไฮไว้ว่าเป็น "การเริ่มก่อร่างขึ้นของสิ่งที่ในอนาคตจะกลายเป็นวิถีชีวิตทางสังคมและกฎบัญญัติของการอยู่ร่วมกันในชุมชน" บัดนี้ ซึ่งเป็นช่วงเริ่มต้นศตวรรษที่สองของยุคก่อร่าง รูปลักษณ์ของระบบบริหารบาไฮได้พัฒนาขึ้นอย่างมากแล้ว และจำเป็นต้องมีการพัฒนาสืบเนื่องต่อไปเพื่อปลดปล่อยพลังสร้างสังคมของศาสนาออกมา

29

แน่นอนว่าระบบบริหารในระดับรากหญ้าของศาสนานั้นมีความเกี่ยวโยงกับธรรมสภาท้องถิ่นอย่างแนบแน่น ท่านโชกี เอฟเฟนดิอธิบายว่าสภายุติธรรมที่เพิ่งเริ่มก่อตัวขึ้นเหล่านี้ เป็น "เส้นเอ็นหลักของสังคมบาไฮ และรากฐานสำคัญยิ่งของโครงสร้างระบบบริหารของบาไฮ" และท่านย้ำอย่างหนักแน่นถึงความสำคัญของการก่อตั้งสภาเหล่านี้ ในปี 1995 (พ.ศ. 2538) เราได้ประกาศให้กลับไปใช้วิธีปฏิบัติเดิมที่กำหนดให้มีการเลือกตั้งธรรมสภาท้องถิ่นในวันแรกของเทศกาลเรซวานแทนที่จะเลือกตั้งในวันอื่นของปีได้ โดยให้ใช้วิธีนี้กับธรรมสภาท้องถิ่นที่จะมีการเลือกตั้งขึ้นเป็นครั้งแรกด้วย พัฒนาการนี้มีความเกี่ยวข้องกับความเป็นจริงที่ว่า แม้ศาสนิกชนจากท้องที่อื่น ๆ จะสามารถช่วยเหลือในกระบวนการเลือกตั้งได้ แต่ภาระความรับผิดชอบหลักในการเลือกตั้งธรรมสภาท้องถิ่นและการช่วยให้ธรรมสภาดำเนินงานได้อย่างต่อเนื่องเป็นหน้าที่ของบาไฮในท้องที่นั้น ๆ ซึ่งความก้าวหน้าในเรื่องนี้ขึ้นอยู่อย่างมากกับความพร้อมของพวกเขาที่จะเข้ารับผิดชอบดำเนินการกิจกรรมด้านการบริหาร ในช่วงไม่กี่ปีนี้ เราเห็นได้ว่า ความรู้ซึ้งถึงความเป็นบาไฮค่อย ๆ แข็งแกร่งขึ้นมาในพื้นที่ที่แบบแผนการปฏิบัติซึ่งตั้งอยู่บนรากฐานของพระธรรมคำสอนได้ฝังรากอย่างมั่นคงในหมู่คนและครอบครัวที่อาศัยอยู่ในพื้นที่เหล่านั้น เมื่อถึงเวลาที่การก่อตั้งธรรมสภาท้องถิ่นจะเกิดขึ้นได้ บ่อยครั้งชุมชนนั้น ๆ ได้พัฒนาจนบรรลุถึงขีดความสามารถในระดับหนึ่งแล้วที่จะดำเนินภารกิจต่าง ๆ ของการสร้างชุมชน เมื่อเวลาที่เหมาะสมดังกล่าวในการก่อตั้งธรรมสภาใกล้เข้ามา - และไม่ควรประวิงเวลาออกไปนานเกินควร - ก็จำเป็นต้องปลูกฝังความตระหนักในคุณค่าของแง่มุมที่เป็นทางการของวิถีชีวิตชุมชนซึ่งเกี่ยวข้องกับระบบการบริหารบาไฮขึ้น ธรรมสภาท้องถิ่นที่ก่อกำเนิดขึ้นในสภาวะแวดล้อมดังกล่าวน่าจะตระหนักดีถึงความรับผิดชอบของธรรมสภาในการสนับสนุนและส่งเสริมกิจกรรมที่ช่วยสืบสานความมีชีวิตชีวาของชุมชน อย่างไรก็ตาม ธรรมสภานี้จำเป็นต้องเพิ่มความช่ำชองในการปฏิบัติภาระหน้าที่อันหลากหลายในด้านอื่น ๆ ด้วย และการสนับสนุนช่วยเหลือจากบรรดาอนุกรของท่านตลอดจนผู้ช่วยอนุกรทั้งหลายจะเป็นสิ่งสำคัญและจำเป็นอย่างขาดไม่ได้ ในสารของเราถึงที่ประชุมของท่านในปี 2010 (พ.ศ.2553) เราบรรยายถึงเส้นทางการพัฒนาของธรรมสภาดังกล่าวไว้ และเราได้กล่าวถึงการดำเนินงานด้านอื่น ๆ ของธรรมสภาที่ต้องได้รับการเอาใจใส่ อันได้แก่ ความสามารถในการจัดการและพัฒนากองทุนท้องถิ่น และในไม่ช้าก็เร็ว จะรวมถึงการสนับสนุนการริเริ่มงานเพื่อสังคมและการเข้ามีปฏิสัมพันธ์กับหน่วยงานต่าง ๆ ทั้งภาครัฐและภาคเอกชนในท้องถิ่น ประโยชน์นานาประการที่จะเกิดขึ้นแก่ชุมชนที่มีธรรมสภาดังที่ว่านี้คอยดูแลแนะนำอยู่นั้นย่อมชัดเจนอย่างไม่จำเป็นต้องพรรณนาใด ๆ

30

ในการปรึกษาหารือของท่านกับบรรดาธรรมสภาแห่งชาติและสภาบาไฮระดับภูมิภาค เราขอให้ท่านใส่ใจกับเรื่องการก่อตั้งธรรมสภาท้องถิ่นและการสนับสนุนการดำเนินงานของธรรมสภาเหล่านี้ให้เข้มแข็ง โดยเฉพาะอย่างยิ่งในพื้นที่ที่ประเด็นเกี่ยวกับการเติบโตที่กล่าวมานี้อาจยังไม่ได้รับความสนใจสักเท่าใดนัก เราคาดหวังว่า การดำเนินงานที่ว่านี้จะช่วยเพิ่มจำนวนธรรมสภาท้องถิ่นขึ้นอย่างรวดเร็วทุก ๆ ปี ในบางประเทศ การปรึกษาหารือของท่านจะต้องพิจารณาดูว่า การกำหนดขอบเขตของท้องที่ในเขตชนบทตามที่มีอยู่นั้นมีความเหมาะสมหรือไม่

31

ความหยั่งรู้ที่น่าสนใจยิ่งประการหนึ่งที่ได้มาก็คือ สถานะและภาวะผู้นำของธรรมสภาท้องถิ่นในสายตาชุมชนจะมีอยู่มากน้อยเพียงใดนั้น ขึ้นอยู่กับว่าศาสนิกชนเข้าใจอย่างลึกซึ้งเพียงใดถึงความศักดิ์สิทธิ์ของกระบวนการการเลือกตั้งและหน้าที่การมีส่วนร่วมในกระบวนการนี้ในบรรยากาศที่ปราศจากร่องรอยการโน้มน้าวชักจูงหรือทัศนคติทางโลกที่ยึดติดในอำนาจ เมื่อชุมชนมีความตระหนักเพิ่มขึ้นเกี่ยวกับหลักธรรมทั้งหลายที่เป็นรากฐานของการเลือกตั้งบาไฮแล้ว ความเข้าใจแบบใหม่ก่อตัวขึ้นเกี่ยวกับความหมายของการที่บุคคลผู้หนึ่งได้รับโอกาสเข้ารับใช้ในสถาบัน และชุมชนจะมีความเข้าใจเพิ่มขึ้นว่าบุคคล ชุมชน และธรรมสภาท้องถิ่น ตลอดจนหน่วยงานทั้งหลายของธรรมสภานั้นสัมพันธ์เกี่ยวโยงกันอย่างไรบ้าง ในพื้นที่ที่มีการดำเนินงานอย่างเป็นระบบเพื่อกระตุ้นการสนทนาในชุมชนเกี่ยวกับการก่อตั้งธรรมสภาท้องถิ่นพร้อมทั้งเป้าหมายของธรรมสภา และการสนทนาในเรื่องนี้ดำเนินไปอย่างต่อเนื่องปีแล้วปีเล่า ความเข้มแข็งของสภาที่ได้รับเลือกตั้งขึ้นและพลังขับเคลื่อนของวิถีชีวิตชุมชนก็ย่อมจะหนุนเนื่องส่งเสริมต่อกัน

32

ในช่วงสองปีที่ผ่านมา ผลของการหนุนเนื่องส่งเสริมต่อกันนี้เห็นได้อย่างชัดเจนในท้องที่ที่เราได้อนุมัติให้ใช้กระบวนการเลือกตั้งธรรมสภาท้องถิ่นแบบสองขั้นตอน อันเป็นวิธีการซึ่งมีต้นกำเนิดมาจากคำชี้แนะที่พระอับดุลบาฮาทรงให้ไว้แก่ธรรมสภาท้องถิ่นเมืองเตหะราน ในช่วงเวลาดังกล่าว การเลือกตั้งด้วยวิธีนี้ได้เริ่มนำไปใช้ในการเลือกตั้งธรรมสภายี่สิบสองแห่งในแปดประเทศแล้ว การเลือกตั้งแบบสองขั้นตอนนี้คล้ายคลึงกันกับการเลือกตั้งธรรมสภาแห่งชาติในหลายแง่มุม ซึ่งมีการแบ่งท้องที่หนึ่งออกเป็นหลายหน่วยเลือกตั้ง โดยแต่ละหน่วยจะมีการเลือกตั้งผู้แทนหนึ่งคนหรือมากกว่านั้น จากนั้นผู้แทนเหล่านี้จะเลือกตั้งธรรมสภาท้องถิ่น เมื่อจำนวนบาไฮศาสนิกชนที่อาศัยอยู่ในท้องที่หนึ่งเพิ่มจำนวนขึ้นอย่างมาก และเมื่อชุมชนมีขีดความสามารถเพิ่มมากขึ้นในการจัดการกับความซับซ้อนทั้งหลาย การเริ่มใช้กระบวนการเลือกตั้งแบบสองขั้นตอนก็จะดูสมเหตุสมผลมากยิ่งขึ้น ดังนั้น ในแผนงานที่จะเริ่มขึ้น เราคาดการณ์ว่าจะอนุมัติให้มีการเลือกตั้งธรรมสภาท้องถิ่นด้วยวิธีนี้ในอีกหลายต่อหลายพื้นที่ ทั้งในเมืองและในชนบท ที่มีสภาวการณ์เหมาะแก่เวลาที่จะใช้กระบวนการนี้

33

ธรรมสภาท้องถิ่นคอยให้ความสนใจเป็นพิเศษที่จะเรียนรู้ว่าจะสนับสนุนงานด้านการสร้างชุมชนภายในขอบเขตที่ตนรับผิดชอบอยู่ให้ก้าวหน้าได้อย่างไร และเพื่อการนี้ธรรมสภาจึงพบปะหารือกับเพื่อน ๆ ที่มีส่วนในการประสานงานด้านต่าง ๆ ของชุมชน ธรรมสภาจะติดตามพัฒนาการของศูนย์กลางกิจกรรมที่เข้มข้นในท้องถิ่นของตนอย่างใกล้ชิดโดยคอยให้การสนับสนุนแก่กลุ่มศาสนิกชนที่เริ่มก่อตัวขึ้นมาและกำลังทำงานกระตุ้นกระบวนการเติบโตในพื้นที่นั้น ๆ อยู่ โดยทั่วไปแล้ว ยิ่งความเข้มข้นของกิจกรรมทำให้จำเป็นต้องมีการบริหารจัดการที่เป็นระบบมากขึ้นเท่าใดไม่ว่าจะเป็นในระดับท้องถิ่นหรือเพียงในบางส่วนของท้องถิ่นนั้น บทบาทของธรรมสภาท้องถิ่นในด้านการบริหารจัดการที่ว่านี้ก็จะยิ่งมีความสำคัญเพิ่มมากขึ้นเท่านั้น ยกตัวอย่างเช่น การจัดการรณรงค์การเยี่ยมบ้าน การร่วมเคียงบ่าเคียงไหล่ไปกับหลาย ๆ ครอบครัวในการเป็นเจ้าภาพจัดการชุมนุมอธิษฐาน หรือการส่งเสริมให้พวกเขาเหล่านี้ตั้งกลุ่มขึ้นมาเพื่อทำงานร่วมกัน ในท้องที่ที่มีการต้อนรับผู้คนจำนวมมากเข้าสู่กิจกรรมบาไฮ และในที่ที่ความสลับซับซ้อนของงานรวมทั้งความรับผิดชอบนานาประการของธรรมสภากำลังเพิ่มขึ้นนั้น บางครั้ง ธรรมสภาอาจจะค้นพบว่าเลขานุการของธรรมสภานั้นจำเป็นต้องได้รับการสนับสนุนด้วยการมีสำนักงานพร้อมเจ้าหน้าที่ และในที่สุด ความจำเป็นของการมี ฮาซิราทูล คุสประจำท้องถิ่นอย่างสมเกียรติก็จะกลายเป็นเรื่องที่เร่งด่วนขึ้นมา

34

เมื่อธรรมสภาท้องถิ่นเริ่มเข้ามารับผิดชอบดูแลการพัฒนาของชุมชนมากขึ้นเรื่อย ๆ สถาบันบาไฮในระดับภูมิภาคและระดับชาติก็ต้องเข้าสนับสนุนธรรมสภาท้องถิ่นอย่างเป็นระบบมากขึ้น เรายินดีที่ได้เห็นว่า ความต้องการนี้ได้รับการตอบสนองด้วยวิธีการต่าง ๆ อย่างเป็นระบบ เช่น การที่ธรรมสภาแห่งชาติหรือสภาบาไฮระดับภูมิภาคมีการประชุมเป็นครั้งคราวกับเลขานุการและสมาชิกที่มีหน้าที่อื่น ๆ ของธรรมสภาท้องถิ่นทั้งหลาย เพื่อปรึกษาหารือร่วมกันเกี่ยวกับการดำเนินการตามแนวทางปฏิบัติที่เฉพาะเจาะจงด้านต่าง ๆ

35

ในพื้นที่ซึ่งสภาระดับภูมิภาคได้พัฒนาขีดความสามารถในการบริหารจัดการเพิ่มมากขึ้น ซึ่งรวมถึงความสามารถในการสนับสนุนส่งเสริมกลุ่มชุมชนหลาย ๆ กลุ่มไปพร้อม ๆ กันด้วยวิธีการที่เหมาะสมนั้น ได้ส่งผลให้ทั้งภูมิภาคก้าวหน้าไปอย่างรวดเร็วขึ้น สารจากเราถึงที่ประชุมของท่านในปี 2015 (พ.ศ. 2558) ระบุไว้ว่าในประเทศที่มีขนาดเล็กซึ่งไม่มีความจำเป็นต้องจัดตั้งสภาระดับภูมิภาคนั้น จำต้องมีหน่วยงานอย่างเป็นทางการขึ้นมาในระดับชาติซึ่งจะมีหน้าที่ช่วยเหลือกลุ่มชุมชนให้ก้าวหน้าต่อไป ในประเทศที่ยังไม่มีการจัดตั้งหน่วยงานตามที่ว่านี้ เราขอให้ท่านปรึกษากับธรรมสภาแห่งชาติเกี่ยวกับขั้นตอนต่าง ๆ เพื่อเตรียมแต่งตั้งหน่วยงานอย่างเป็นทางการดังกล่าวขึ้น ซึ่งก็คือ คณะกรรมการเพื่อส่งเสริมการเจริญเติบโตแห่งชาติ โดยให้มีจำนวนกรรมการสาม ห้า หรือ เจ็ดคน ธรรมสภาแห่งชาติจะต้องมอบอิสระในการทำงานแก่หน่วยงานนี้อย่างเหมาะสม เพื่อดูแลความก้าวหน้าของกลุ่มชุมชน โดยดึงเอาบทเรียนที่เกี่ยวข้องต่าง ๆ ที่ธรรมสภาได้เรียนรู้เกี่ยวกับสภาระดับภูมิภาคมาใช้ในการนี้ คณะกรรมการนี้อาจมีความรับผิดชอบในการแต่งตั้งและส่งเสริมแผนงานต่าง ๆ ของคณะกรรมการเผยแพร่ศาสนาประจำพื้นที่ จัดการเรื่องการส่งอาสาสมัครผู้บุกเบิก สนับสนุนโครงการสอนศาสนา รวมทั้งการพิมพ์และแจกจ่ายหนังสือสิ่งพิมพ์หลัก คณะกรรมการนี้จะได้รับประโยชน์จากการทำงานอย่างใกล้ชิดร่วมกับสถาบันการฝึกอบรม ซึ่งก็เป็นหน่วยงานหนึ่งของธรรมสภาแห่งชาติด้วยเช่นกัน และร่วมมือกับอนุกรที่รับใช้ประเทศนั้น ๆ และคณะกรรมการจะสามารถประสานงานโดยตรงกับที่ปรึกษาที่ดูแลประเทศนั้น ๆ ด้วย แม้ว่าธรรมสภาแห่งชาติย่อมมีความปรารถนาที่จะยังคงติดตามงานของคณะกรรมการดังกล่าว และคอยให้คำชี้แนะ การสนับสนุนและกำลังใจต่อไปนั้น การสร้างหน่วยงานที่มีหน้าที่เฉพาะขึ้นมาเพื่อดูแลการส่งเสริมการเจริญเติบโตนี้จะช่วยให้ธรรมสภาแห่งชาติสามารถเอาใจใส่เรื่องที่มีความสำคัญอื่น ๆ ได้มากขึ้น ในประเทศที่ยังไม่มีการจัดตั้งสภาระดับภูมิภาคขึ้นแต่อาจจะสามารถจัดตั้งสภานี้ขึ้นได้ในที่สุด ณ บัดนี้ก็ควรจะมีการแต่งตั้งคณะกรรมการเพื่อส่งเสริมการเจริญเติบโตแห่งชาติขึ้นด้วยเช่นกัน

36

เมื่อพลังทางจิตวิญญาณที่ได้รับการปลดปล่อยออกมาจากความพากเพียรปฏิบัติตามแผนงานเพิ่มพูนขึ้น พลังเหล่านี้ก็เผชิญแรงต้านทานจากกระแสตอบโต้ต่าง ๆ ที่คอยรั้งมนุษยชาติไว้จากการบรรลุสู่วุฒิภาวะอย่างสมบูรณ์ ท่ามกลางกระแสเหล่านี้ ความมีชีวิตชีวาของแนวทางการปฏิบัติงานหลายด้านในระดับท้องถิ่นต้องได้รับการพิทักษ์ไว้และเสริมให้แข็งแกร่งขึ้น ภาระหน้าที่ซึ่งจำเป็นและสำคัญยิ่งนี้ มีความเกี่ยวข้องกับอนุกรทั้งสองฝ่ายเป็นพิเศษ ซึ่งหน้าที่อันมากมายที่พวกเขาต้องเอาใจใส่อย่างใกล้ชิดช่วยให้พวกเขาเกาะติดสภาวะต่าง ๆ ในระดับรากหญ้าและตื่นตัวต่อสิ่งใดก็ตามที่จะมากระทบต่อความมีชีวิตชีวาของชุมชน ในวัฒนธรรมและสภาพแวดล้อมทางสังคมอันหลากหลาย พวกเขาต้องช่วยให้เพื่อน ๆ เผชิญกับความท้าทายในรูปแบบต่าง ๆ เช่น ช่วยให้กลุ่มต่าง ๆ ที่เคยเป็นอริต่อกันหันมาสามัคคีกันด้วยการปฏิบัติงานเพื่อเป้าหมายเดียวกัน ช่วยให้เพื่อน ๆ ละวางธรรมเนียมปฏิบัติและทัศนคติต่าง ๆ ของช่วงวัยรุ่นของมนุษยชาติที่สืบทอดต่อเนื่องกันมา แล้วหันมาขจัดอคติทุกรูปแบบ ช่วยให้เพื่อน ๆ หลีกเลี่ยงแนวโน้มการมองโลกอย่างถากถางเหยียดหยามหรือมองด้วยสายตาที่คอยจับผิด แล้วหันมามองโลกในแง่ดีอย่างกระตือรือร้นอยู่เสมอ นำหลักความเสมอภาคระหว่างสตรีและบุรุษมาปฏิบัติ ขจัดความเฉื่อยชาและความไม่แยแสออกไปด้วยการแสดงความคิดริเริ่มส่วนบุคคล แต่ละคนให้ความสำคัญกับการมีส่วนสนับสนุนแผนงานของส่วนรวมเหนือกว่าความพึงพอใจส่วนตัว ใช้ประโยชน์จากพลังของเทคโนโลยีสมัยใหม่โดยไม่ตกเป็นทาสของสิ่งเหล่านั้น เทิดทูนความหอมหวานของการสอนศาสนาและความสุขหรรษาของการรับใช้มนุษยชาติมากกว่าความปรารถนาทางโลกใด ๆ ปฏิเสธการถูกมอมเมาด้วยลัทธิบริโภคนิยม หันหลังให้กับอุดมการณ์วัตถุนิยมทั้งหลายและโลกทัศน์ที่อุดมการณ์เหล่านี้ผลักดันอย่างเลยเถิด แล้วหันมาเพ่งสายตาไปที่แสงนำทางอันเจิดจ้าซึ่งก็คือกฎบัญญัติและหลักธรรมของพระผู้เป็นเจ้า ทั้งหมดนี้และภาระอื่น ๆ นอกเหนือไปจากนี้ ประกอบกันขึ้นเป็นชุดภาระความรับผิดชอบอันหนักหน่วงที่คณะผู้มีศรัทธาแน่วแน่นี้จะต้องปฏิบัติให้สำเร็จลุล่วงในขณะที่พวกเขามุ่งหาหนทางผ่านช่วงเวลาที่เชื่อแน่ว่าจะเป็นหลายปีแห่งความโกลาหลของชีวิตของมวลมนุษยชาติ เหล่าอนุกรของท่าน ผู้พิสูจน์แล้วว่าสามารถปฏิบัติหน้าที่ได้อย่างดีเยี่ยมในการสนับสนุนกระบวนการต้อนรับหมู่ชนเข้าสู่ศาสนาให้รุดหน้านั้น จะต้องสามารถตอบรับความท้าทายทั้งหลายเหล่านี้ได้อย่างน่าชื่นชมมากพอ ๆ กันไม่ว่าความท้าทายเหล่านี้จะเกิดขึ้นเมื่อใดและที่ใดก็ตาม เราเชื่อว่า ด้วยพลังการเป็นแบบอย่างที่ดีของพวกเขาและด้วยความชัดเจนของคำแนะนำดี ๆ ที่พวกเขามีให้ อนุกรจะสามารถช่วยเพื่อน ๆ ให้ทวีความศรัทธา ความเชื่อมั่นและการอุทิศตนต่อชีวิตแห่งการรับใช้ และจะเดินเคียงบ่าเคียงไหล่กับเพื่อน ๆ ขณะที่พวกเขาสร้างชุมชนซึ่งจะเป็นที่หลบภัยอันสงบสุข เป็นที่พักพิงให้มนุษยชาติผู้ถูกปัญหารุมล้อมและบอบช้ำจากความขัดแย้งสามารถเข้ามาหลบภัยได้

37

ตลอดชุดแผนงานที่ผ่านมา ขีดความสามารถของชุมชนในการคอยเพ่งความสนใจอย่างต่อเนื่องไปที่ความต้องการอันเร่งด่วนที่สุดทั้งหลายของศาสนานับเป็นจุดแข็งที่สำคัญที่สุดประการหนึ่ง อย่างไรก็ดี ความแน่วแน่ในวัตถุประสงค์ที่ว่านี้ จำต้องเปิดรับการดำเนินงานหลาย ๆ ด้านซึ่งทุกด้านต้องก้าวหน้าไปโดยไม่แข่งขันกันเอง ทั้งหมดนี้จำต้องมีวิสัยทัศน์ที่เปิดกว้าง มีความเข้าใจที่ละเอียดลึกซึ้งถึงความจำเป็นหลายประการที่เกิดขึ้นในเวลาเดียวกัน มีความยืดหยุ่นเพิ่มมากขึ้น และมีการประสานงานร่วมกันระหว่างสถาบันอย่างแนบแน่นมากขึ้น เราตระหนักดีว่าทรัพยากรของศาสนานั้นมีอยู่จำกัด และบุคคลทั้งหลายต่างมีภารกิจมากมายที่ล้วนต้องการเวลาของพวกเขา แต่เมื่อแผนงานได้ดำเนินไปในท้องที่ใดท้องที่หนึ่ง และบรรดาผู้ที่พร้อมลุกขึ้นรับใช้มีจำนวนเพิ่มขึ้น มิติต่าง ๆ ของวิถีชีวิตชุมชนบาไฮที่อุดมคุณค่าและมีชีวิตชีวาก็จะก้าวหน้าต่อไปเป็นลำดับ และพลังสร้างสังคมของศาสนาก็จะเปล่งประกายออกมา

# ภารกิจครั้งสำคัญในประวัติศาสตร์

38

เราหวังว่า ด้วยสารฉบับนี้ เราได้ช่วยให้ท่านรู้ซึ้งว่า ขีดความสามารถของชุมชนบาไฮในปัจจุบัน ประกอบกับวินัยที่ชุมชนได้สร้างขึ้นโดยการปฏิบัติตามกรอบการดำเนินงานที่มีองค์ประกอบอันสอดคล้องกันเป็นอย่างดีนั้น ได้เตรียมชุมชนให้พร้อมรับการทดสอบที่ครอบคลุมและหนักหน่วงที่จะทดสอบทั้งทรัพยากรทางจิตวิญญาณและทรัพยากรทางวัตถุ แผนงานที่จะเริ่มขึ้นในไม่ช้า ซึ่งเป็นแผนการลงแรงครั้งใหญ่แผนแรกของภารกิจอันศักดิ์สิทธิ์ที่จะกินเวลายี่สิบห้าปี ซึ่งจะมีขอบข่ายและความสำคัญตลอดช่วงชีวิตคนทั้งรุ่น แผนงานนี้จะเรียกร้องให้ศาสนิกชนแต่ละคน ชุมชน และสถาบันทั้งหลายทุ่มเทอุทิศตนเช่นเดียวกับที่ท่านศาสนภิบาลได้เรียกร้องให้โลกบาไฮลุกขึ้นในตอนเริ่มต้นของแผนงานครูเสดสิบปี ด้วยกรุณาธิคุณของพระผู้เป็นเจ้าผู้ทรงมหิทธานุภาพ หากเพื่อนทั้งหลายจะบรรลุถึงระดับสูงส่งแห่งความกล้าหาญเยี่ยงวีรชนดังที่พวกเขากำลังได้รับการร้องเรียกให้กระทำอยู่นี้ ประวัติศาสตร์ย่อมจะสดุดีการกระทำทั้งหลายของพวกเขาอย่างแน่นอน ในระดับที่ไม่น้อยไปกว่าการสดุดีที่เคยมอบให้แก่การกระทำอันรุ่งโรจน์ทั้งหลายซึ่งประดับอยู่ในบันทึกทางประวัติศาสตร์ของศตวรรษแรกแห่งยุคก่อร่างของศาสนา

39

เรามอบความไว้วางใจอย่างใหญ่หลวงในตัวท่าน และในธรรมสภาแห่งชาติทั้งหลาย ที่จะรับประกันว่าในทุก ๆ ความพยายามที่จะช่วยให้เพื่อน ๆ คุ้นเคยกับลักษณะของพันธกิจที่มีร่วมกันนี้ จะคำนึงถึงมุมมองทางประวัติศาสตร์อยู่เสมอว่าเรามาถึงจุดนี้ได้อย่างไร อารยธรรมยุคปัจจุบัน ทั้ง ๆ ที่มีพร้อมด้วยความสำเร็จด้านวัตถุมากมาย กลับเป็นอารยธรรมที่มีความขาดแคลน และปากกาอันสูงส่งที่สุดทรงแถลงประกาศิตแล้วว่า “เจ้าไม่รู้ดอกหรือว่าเราได้ม้วนเก็บสิ่งที่ประชาชนครอบครอง และได้กางระบบใหม่ออกมาแทนที่" ตามที่ท่านศาสนภิบาลกล่าวไว้ การสถาปนาอารยธรรมแห่งสวรรค์ “เป็นภารกิจหลักของศาสนาบาไฮ” อารยธรรมนี้ต้องตั้งอยู่บนคุณลักษณะขั้นพื้นฐานทั้งหลาย อันเป็นคุณลักษณะที่โลกกำลังต้องการเป็นอย่างยิ่ง ซึ่งได้แก่ ความสามัคคี ความไว้วางใจได้ การเกื้อกูลกันและกัน ความร่วมมือช่วยเหลือกัน ความเห็นอกเห็นใจกัน ความไม่เห็นแก่ตัว การยึดมั่นอยู่กับความจริง จิตสำนึกในความรับผิดชอบ ความใฝ่รู้ ความรักของหัวใจที่โอบรับทุกสิ่ง

40

เราเฝ้าปรารถนาที่จะได้เห็นมนุษยชาติส่องสว่างขึ้นด้วยความรักของพระผู้เป็นนายแห่งมวลมนุษยชาติ เราเฝ้าปรารถนาที่จะได้ยินเสียงแห่งการแซ่ซ้องสรรเสริญพระองค์ดังมาจากปากของทุกคน เมื่อท่านทราบแล้วว่าความปรารถนาของเรานั้นแรงกล้ามากเพียงใด ท่านจึงน่าจะเข้าใจอารมณ์ความรู้สึกของเราในเวลาที่เราน้อมศีรษะลง ณ ธรณีประตูอันศักดิ์สิทธิ์ที่สุดเพื่อวิงวอนขอพระบาฮาอุลลาห์ทรงโปรดดลบันดาลให้ท่าน ตลอดจนทุกคนที่หวงแหนศาสนาอันเลอค่าของพระองค์นั้น กลายเป็นช่องทางที่สมบูรณ์พร้อมยิ่ง ๆ ขึ้นไปสำหรับการหลั่งไหลกรุณาธิคุณอันมากล้นสุดพรรณนา

(ลงนาม) สภายุติธรรมแห่งสากล